Dua lagi sekolah di Perak ditutup
Oleh KOSMO!

20 Oktober 2020, 3:28 pm
Oleh WAT KAMAL ABAS
BAGAN SERAI – Dua lagi sekolah di negeri ini ditutup selama seminggu berkuat kuasa hari ini berikutan terdapat pelajar dan gurunya dikesan positif Covid-19.
Pengerusi Jawatankuasa Pendidikan, Pembangunan Modal Insan, NGO dan Masyarakat Sivil negeri, Razman Zakaria berkata, Sekolah Menengah Kebangsaan (SMK) Dato Haji Mohd. Taib, Chemor di Ipoh ditutup berikutan seorang pelajar dikesan positif Covid-19.
Katanya, SMK Raja Lope Nor Rashid di Tanjung Piandang juga diarahkan tutup berikutan seorang guru dikesan positif Covid-19.
“Penutupan dibuat bagi proses nyahkuman atau sanitasi manakala Sekolah Kebangsaan (SK) Lekir, Sitiawan yang ditutup seminggu sebelum ini, dilanjutkan sehingga 26 Oktober.
“Ini berikutan pihak sekolah mengesan masih ada kes membabitkan kontak rapat,” katanya selepas meninjau projek membaik pulih dan pelebaran jalan di lima lokasi di Gunung Semanggol bersama Jabatan Kerja Raya (JKR) Kerian, di sini hari ini.

Semalam empat buah sekolah di negeri ini termasuk sebuah sekolah agama diarahkan tutup selama seminggu berikutan beberapa pelajarnya disahkan dijangkiti Covid-19.
Sekolah terlibat ialah Sekolah Kebangsaan (SK) Tanah Kebun di Parit Buntar, SK Klebang Jaya dan SMK Aminuddin Baki, Chemor di Ipoh ditutup sehingga 25 Oktober ini.
Rabu lalu, sebanyak lapan sekolah di Manjung tutup seminggu berikutan terdapat kes disyaki jangkitan Covid-19 di daerah itu.
Mengenai kebimbangan ibu bapa mengenai penularan pandemik Covid-19 di sekolah, Razman berkata, ibu bapa tidak perlu panik.
Malah katanya, tiada keperluan untuk memendekkan baki tempoh persekolahan tahun ini berikutan hanya beberapa sekolah yang merekodkan kes positif.
“Terdapat lebih 1,000 sekolah namun hanya beberapa sekolah yang terpaksa ditutup.
“Jadi tiada keperluan memendekkan tempoh baki persekolahan bagi sesi tahun 2020 dan tiada perubahan dasar dibuat di peringkat kementerian,” katanya. -K!ONLINE


Gadai nyawa rakam gambar di landasan kereta api
Oleh KOSMO!

20 Oktober 2020, 3:44 pm
LONDON – Pasangan baru berkahwin sanggup menggadaikan nyawa mereka apabila mengadakan sesi fotografi di atas sebuah landasan kereta api di Britain baru-baru ini, lapor akhbar The Sun.
Kejadian tersebut berlaku di sebuah landasan kereta api di London baru-baru ini.
Ketua Bahagian Keselamatan Penumpang dan Awam, Allan Spence berkata, aksi bahaya yang dirakam kamera televisyen litar tertutup (CCTV) itu merupakan salah satu daripada 5,000 insiden pencerobohan landasan yang dilaporkan antara bulan Jun hingga September lalu.
“Merakam gambar perkahwinan atau swafoto di atas landasan kereta api adalah satu tindakan yang kurang bijak.
“Kami merayu kepada orang ramai supaya mematuhi segala peraturan keselamatan landasan dan mengingatkan kepada keluarga mereka supaya menjauhi kawasan tersebut,” katanya.
Sementara itu, Polis Pengangkutan Britain, Superintendan Alison Evans berkata, tindakan mengambil gambar di landasan adalah sangat bahaya tidak mengira keadaan sekeliling.

“Landasan kereta api bukan tempat yang sesuai atau selamat untuk mengambil gambar walaupun seindah mana pun pemandangannya.
“Setiap kali terdapat individu berkeliaran di landasan kereta api, mereka bukan sahaja membahayakan disi sendiri, malah boleh melambatkan perjalanan penting,” katanya. – Agensi


Parti gabungan PN diseru ketepikan isu politik
Oleh EDDY AQMAL MOHAMED HAMIDI

20 Oktober 2020, 3:44 pm
Oleh IVAN AMIRUL
KOTA KINABALU – Presiden Parti Solidariti Tanah Airku (STAR) Datuk Dr. Jeffrey Kitingan meminta rakan sekutunya dalam kerajaan Perikatan Nasional (PN) Persekutuan mengenepikan perihal politik pada masa ini.
Jeffrey yang juga Timbalan Ketua Menteri Sabah ll berkata, semua parti di bawah PN seharusnya mengukuhkan kerajaan di bawah pimpinan Perdana Menteri, Tan Sri Muhyiddin Yassin.
“Mereka tidak seharusnya menekan beliau terutama dalam keadaan situasi negara yang berhadapan penular wabak Covid-19.
“Tindakan seumpama itu dibimbangi boleh membuka peluang pihak tertentu untuk mengambil kesempatan meruntuhkan kerajaan seperti yang dilakukan Presiden Parti Keadilan Rakyat (PKR), Datuk Seri Anwar Ibrahim.
“Bilalah perkara ini akan berakhir? Mereka sepatutnya membantu mengukuhkan kerajaan, bukan sebaliknya,” katanya.

Beliau berkata demikian dalam kenyataan akhbar hari ini.
Jeffrey berkata berkata demikian bagi mengulas perkembangan politik semasa yang menyaksikan berlaku tekanan politik ke atas pentadbiran Muhyiddin.
Sementara itu, bercakap mengenai cadangan Parti Pejuang Tanah Air (Pejuang) untuk melantik pengerusinya, Tun Dr. Mahathir Mohamad sebagai Perdana Menteri sementara sehingga pilihan raya umum (PRU) akan datang, Jeffrey berkata cadangan itu tidak logik kerana tiada sebarang masalah dengan Perdana Menteri sekarang.
“Jika mereka cakap Muhyiddin tidak memiliki sokongan majoriti Ahli Parlimen, adakah Dr. Mahathir ada majoriti sedangkan beliau hanya ada lima Ahli Parlimen.
“Tindakan membawa usul undi tidak percaya ke atas Muhyiddin dilihat sebagai suatu tindakan yang membuang masa kerana tiada jaminan Perdana Menteri seterusnya boleh bertahan lama.
“Semua parti sebaliknya patut bekerjasama untuk memastikan kemenangan dalam menangani Covid-19 dan bukannya sibuk dengan agenda politik,” ujar beliau. – K!ONLINE


Sultan Sharafuddin zahir kebimbangan kemelut politik tiada kesudahan
Oleh AHMAD SHAHERMAN SHAMSURI

20 Oktober 2020, 3:14 pm
KUALA LUMPUR – Sultan Selangor, Sultan Sharafuddin Idris Shah menzahirkan kebimbangan baginda berhubung kemelut politik negara yang dilihat tiada berkesudahan sehingga menimbulkan keresahan seluruh rakyat.
Baginda bertitah. rakyat telah mula bosan dan meluat dengan segala tindak-tanduk ahli politik yang sentiasa dilihat bercakaran dan bertelingkah di dalam merebut kuasa pemerintahan negara.
Pada masa sama, Sultan Sharafuddin turut berdukacita kerana kebanyakan ahli-ahli politik seolah-olah tidak mempedulikan langsung masalah dan kesusahan yang dihadapi oleh rakyat yang terkesan akibat pandemik Covid-19 dan ditambah pula dengan kedudukan ekonomi rakyat yang amat terjejas.
“Ahli-ahli politik seharusnya bertanggungjawab di dalam memastikan penderitaan rakyat ini sentiasa menjadi keutamaan ketika melaksanakan amanah dan tanggungjawab mereka.
“Kesusahan dan penderitaan rakyat dalam kehidupan seharian perlu segera ditangani dan diselesaikan dengan mengambil pendekatan yang drastik dan efektif,” titah Sultan Sharafuddin di sini hari ini.
Baginda bertitah demikian sebagai mengambil maklum dan menyokong penuh kenyataan akhbar yang dikeluarkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah baru-baru ini.

Dalam kenyataan itu, Al-Sultan Abdullah menasihati ahli-ahli politik untuk bermuhasabah agar negara ini tidak sekali lagi diheret ke kancah politik yang tidak menentu.
Lebih-lebih lagi dalam keadaan negara masih berhadapan dengan pelbagai masalah dan masa depan yang sukar akibat ancaman wabak Covid-19.
Justeru, Sultan Sharafuddin mahukan semua pihak terutama ahli-ahli politik, untuk sentiasa bekerjasama tanpa mengira pendirian parti masing-masing dan sentiasa fokus di dalam membantu rakyat menangani masalah penyebaran wabak Covid-19 serta membina semula ekonomi negara yang teruk terjejas.-K!ONLINE


Hospital Medan Tawau terima empat pesakit terawal hari ini
Oleh MOHD RASDAN AHMAD

20 Oktober 2020, 4:05 pm
KUALA LUMPUR – Hospital medan Angkatan Tentera Malaysia (ATM) di Tawau yang disediakan untuk rawatan pesakit bukan Covid -19 telah menerima empat pesakit pertamanya setelah mula beroperasi hari ini.
Menteri Kesihatan, Datuk Seri Dr. Adham Baba melalui hantaran di Facebook miliknya hari ini turut berterima kasih kepada semua yang terlibat dalam membangunkan Hospital Medan tersebut.
“Terima kasih kepada semua khususnya Angkatan Tentera Malaysia, Jabatan Kerja Raya,Agensi Pengurusan Bencana Negara (NADMA) dan Kerajaan Negeri Sabah. Hospital Medan Tawau kini telahpun memulakan operasinya dan pagi ini sudahpun menerima 4 pesakit pertama untuk dirawat,” ujarnya.
Hospital yang terletak di dalam Dewan Kompleks Sukan Tawau, iaitu kira-kira 5.8 kilometer dari Hospital Tawau disediakan untuk rawatan merangkumi perkhidmatan perubatan am, pembedahan am, obstetrik & ginekologi, ortopedik dan perubatan kanak-kanak dari Hospital Tawau.
Dengan inisiatif ini juga, Hospital Tawau boleh memberi tumpuan kepada rawatan pesakit Covid-19 yang memerlukan penjagaan rapi (kategori 3 -5).
Sebagai permulaan, hospital medan ATM ini mempunyai kapasiti 100 katil dan dilengkapi dengan unit rawatan rapi dan dewan pembedahan.

Terdahulu, Menteri Kanan Keselamatan, Datuk Seri Ismail Sabri Yaakob yang juga Menteri Pertahanan sebelum ini memaklumkan ATM akan mengaktifkan hospital medan di Tawau, Sabah bagi melaksanakan bantuan sokongan untuk merawat kes selain Covid-19.
Antara fokus hospital medan ATM itu katanya termasuk pembedahan trauma dan kecemasan, wad bersalin dan lain-lain.-K!ONLINE


TNB potong bekalan elektrik tiga premis judi haram
Oleh KOSMO!

20 Oktober 2020, 3:49 pm
Oleh SHAARANI ISMAIL
SERI ISKANDAR – Tenaga Nasional Berhad (TNB) memotong bekalan elektrik tiga premis di sekitar bandar ini selepas menerima laporan terbabit dalam aktiviti judi haram.
Ketua Polis Daerah Perak Tengah, Superintendan Barudin Wariso berkata, operasi pemotongan bekalan elektrik dilakukan melalui operasi bersepadu bersama TNB.
“Operasi pemotongan dijalankan dengan kehadiran seorang pegawai dan dua anggota polis dari Ibu Pejabat Polis Daerah (IPD) Perak Tengah bersama tiga kakitangan TNB.
“Operasi juga berjalan dengan lancar tanpa sebarang masalah,” katanya di sini hari ini.
Barudin berkata, pemotongan bekalan di premis pertama membabitkan sebuah kedai runcit di Persiaran SIBC 1.

Katanya, kedai berkenaan penah diserbu sebelum ini membabitkan tiga kes menjual loteri awam secara haram.
Katanya, operasi kedua pula membabitkan sebuah kedai telekomunikasi di Persiaran Iskandar Perdana 27, juga pernah diserbu membabitkan dua kes menjual loteri haram.
Beliau berkata, sebuah lagi premis yang dipotong bekalan elektrik membabitkan kedai telekomunikasi tanpa nama di Felcra Nasaruddin dengan pemotongan bekalan di ketiga-tiga premis dibuat mengikut Seksyen 21A, Akta Rumah Judi Terbuka 1953. -K!ONLINE


Pemasangan Meter Pintar TNB diteruskan sepanjang PKPB
Oleh NUR HUDA MUSA

20 Oktober 2020, 3:58 pm
KUALA LUMPUR – Pemasangan Meter Pintar oleh Tenaga Nasional Berhad (TNB) akan terus berjalan seperti biasa sepanjang tempoh pelaksanaan Perintah Kawalan Bersyarat (PKPB) ini.
Pengarah Projek Advanced Metering Infrastructure (AMI) TNB, Ir. Mohamed Ghous Ahmad berkata, kerja-kerja pemasangan meter tersebut diteruskan mengikut prosedur operasi standard (SOP) yang ditetapkan.
“Sehingga kini, sebanyak 608,976 unit Meter Pintar telah dipasang di sekitar Lembah Klang dan Melaka.
“Sebagai salah satu operasi bisnes yang dibolehkan semasa PKPB, kerja-kerja pemasangan yang telah diperluaskan di Cheras, Kuala Lumpur, Shah Alam, Putrajaya dan Cyberjaya tetap diteruskan SOP yang ditetapkan,” katanya dalam satu kenyataan di sini hari ini.
Katanya, proses pemasangan yang hanya mengambil masa kira-kira 30 minit itu tertakluk kepada pematuhan rapi SOP seperti ditetapkan pihak berkuasa bagi membendung penularan wabak Covid 19.
Dalam pada itu Mohamed Ghous berkata, melalui pemasangan meter tersebut pengguna dapat menikmati kelebihan dalam mengawal corak penggunaan tenaga harian, mengurangkan pembaziran dan jejak karbon serta mengawal perbelanjaan bulanan.

“Meter Pintar membolehkan pelanggan TNB untuk memantau penggunaan elektrik secara harian menerusi portal (ww.mytnb.com.my) dan aplikasi myTNB yang boleh dimuat turun di Google Play, Apple App Store dan Huawei AppGallery.
“Selain boleh membayar bil elektrik secara dalam talian menerusi portal yang sama, mereka juga dapat menyemak bacaan bil bulanan mereka melalui portal dan aplikasi myTNB dengan kadar segera pada setiap tarikh kitaran bil,” ujarnya.
Katanya, pengguna akan menerima surat pemberitahuan pemasangan meter oleh TNB sebelum pemasangan Meter Pintar itu dibuat. – K! ONLINE


Bomba sanitasi 30 kawasan di Selangor
Oleh KOSMO!

20 Oktober 2020, 3:23 pm
Oleh ISKANDAR SHAH MOHAMED
SHAH ALAM – Jabatan Bomba dan Penyelamat Malaysia (JBPM) sudah menjalankan operasi sanitasi di 30 kawasan di seluruh Selangor sebagai langkah mengekang penularan Covid-19.
Pengarah JBPM negeri, Norazam Khamis berkata, operasi bermula 14 Oktober sehingga semalam itu dijalankan hasil permohonan daripada agensi dan premis melibatkan bangunan kerajaan, pasar awam dan balai polis terutama di daerah Petaling.
Katanya, semua lokasi yang telah disanitasi pihaknya turut meliputi lokasi tertentu yang mencatatkan kes positif Covid-19.
“Berikutan situasi pandemik Covid-19 yang masih tidak menentu di Selangor, kita menerima permohonan daripada pelbagai pihak untuk melaksanakan sanitasi di kawasan mereka.
“Permintaan itu turut melibatkan bangunan kerajaan yang menerima jumlah tinggi kehadiran pengunjung setiap hari,” katanya ketika dihubungi Kosmo! di sini, hari ini.

Tambah Norazam, pihaknya menyedari risiko dihadapi pihaknya sepanjang operasi tersebut.
“Namun, kita perlu melaksanakannya atas permintaan sekali gus turut memikul tanggungjawab untuk bersama memerangi pandemik tersebut,” katanya.
Terdahulu, Unit Pasukan Khas Bahan Kimia Berbahaya (Hazmat) Selangor dan Balai Bomba dan Penyelamat Andalas menjalankan operasi sanitasi di Sekolah Rendah Agama (SRA) Taman Sri Andalas, Klang, kira-kira pukul 9 pagi tadi.
Operasi selama tiga jam itu melibatkan seluruh tiga blok bangunan, surau dan kantin sekolah tersebut yang diketuai Ketua Unit Hazmat negeri, Pegawai Penguasa Bomba Mohd. Nazri Ab. Azmi.
Permohonan itu dibuat pengurusan sekolah susulan satu kes positif Covid-19 melibatkan seorang pelajar lelaki Tahun Tiga, minggu lalu. -K!ONLINE


128 kes positif di kuarters, penjara Pokok Sena
Oleh KOSMO!

20 Oktober 2020, 3:53 pm
Oleh MOHD RAFIE AZIMI
ALOR SETAR – Seramai 128 kakitangan, ahli keluarga serta banduan di Penjara Pokok Sena di sini disahkan positif Covid-19 bagi Kluster Tembok.
Pengarah Penjara Pokok Sena, Timbalan Komisioner Jamil Razif Kassim berkata, terdapat 10 kes melibatkan kakitangan penjara manakala tujuh merupakan ahli keluarga mereka.
“Di Penjara Pokok Sena, terdapat seramai 3,420 banduan dengan 111 kes aktif Covid-19,” katanya.
Beliau ditemui ketika hadir pada majlis penyampaian bantuan wang tunai sebanyak RM97,000 kepada 485 keluarga kakitangan Penjara Pokok Sena yang dikenakan Perintah Kawalan Pergerakan Diperketatkan (PKPD) sejak 11 Oktober lalu.
Sumbangan kerajaan negeri sebanyak RM200 bagi setiap keluarga itu disampaikan Menteri Besar Kedah, Muhammad Sanusi Md. Nor kepada Pegawai Daerah Pokok Sena, Ahmad Bawadir Abdul Ghani di Pejabat Daerah dan Tanah Pokok Sena di sini hari ini.

Sementara itu, kata Jamil, penularan wabak bagi kluster tersebut memerlukan kakitangan penjara mengenakan pakaian perlindungan diri (PPE) bagi mengelak dijangkiti Covid-19 semasa bertugas.
Katanya, keadaan itu sememangnya memberi tekanan kepada pegawai dan anggota, namun masing-masing tetap komited memastikan amanah dilaksanakan sebaik mungkin.
Ujar beliau, antara usaha yang dijalankan bagi meringankan beban ditanggung adalah mengubah jadual kerja berbanding kebiasaan sebelum ini.
“Sebelum ini kakitangan bekerja dalam tempoh lapan jam secara berterusan namun akibat ancaman Covid-19, kita memperkenalkan norma kerja baharu di mana kakitangan yang bertugas dengan memakai PPE, hanya akan bertugas selama empat jam saja.
“Kemudian mereka akan dibenarkan berehat selama empat jam sebelum kembali bekerja untuk tempoh empat jam,” ujarnya.-K! ONLINE


[VIDEO] Lelaki tular pukul bomba dijel 6 bulan
Oleh NUZULSHAM SHAMSUDDIN

20 Oktober 2020, 3:05 pm
KAJANG – Seorang lelaki yang tular menyerang anggota Jabatan Bomba dan Penyelamat Malaysia (JBPM) dan memandu secara melulu sehingga menyebabkan kemalangan di Bandar Tun Hussein Onn minggu lalu, dihukum penjara enam bulan dan denda RM6,000 oleh dua Mahkamah Majistret di sini hari ini.
Di Mahkamah Majistret Muhammad Noor Firdaus Rosli, tertuduh Kan Hong Kit ,33, dikenakan hukuman penjara satu bulan atas kesalahan memukul anggota bomba manakala di Mahkamah Majistret Syahrul Sazly Mohd. Sain tertuduh dipenjara lima bulan dan denda RM6,000 kerana memandu secara melulu.
Kesemua hukuman itu berjalan secara berasingan bermula hari ini yang mana tertuduh perlu menjalani tempoh hukuman penjara sebulan yang kemudian diikuti penjara lima bulan selain lesen memandu tertuduh digantung selama dua tahun.
Bagi pertuduhan memukul, Hong Kit yang merupakan pengurus acara itu didakwa dengan sengaja mengguna kekerasan jenayah bagi tujuan menghalang penjawat awam, Alfred Rudy Anak Tungku, daripada menjalankan kewajipannya sebagai anggota bomba, di tepi Jalan Suakasih Bandar Tun Hussein Onn, pukul 10.40 pagi 15 Oktober lalu.
Pertuduhan didakwa mengikut Seksyen 353 Kanun Keseksaan yang memperuntukkan hukuman penjara maksimum dua tahun atau denda atau kedua-duanya jika sabit kesalahan.
Sementara bagi pertuduhan memandu secara melulu, Hong Kit didakwa didakwa sebagai pemandu kenderaan Proton Persona telah memandu kenderaan tersebut dengan cara melulu atau dengan kelajuan yang merbahaya kepada orang awam di Jalan Suadamai Bandar Tun Hussien Onn di sini pukul 10.26 pagi pada tarikh sama.

Bagi pertuduhan itu, tertuduh didakwa mengikut mengikut Seksyen 42 (1) Akta Pengangkutan Jalan (APJ) 1987, yang membawa hukuman penjara maksimum lima tahun dan denda tidak kurang RM5,000 dan tidak melebihi RM15,000 serta hilang kelayakan lesen memandu selama dua tahun jika sabit kesalahan.
Terdahulu tertuduh yang diwakili peguam dari Yayasan Bantuan Guaman Kebangsaan (YBGK) Nik Azhar Nik Adib memohon mahkamah mengenakan hukuman denda minima dengan mengambil kira pengakuan salah tertuduh selain merupakan kesalahan pertamanya.
“Tertuduh kesal dengan perbuatannya dan memohon maaf serta berjanji tidak akan mengulanginya lagi, ” katanya.
Bagaimanapun Timbalan Pendakwa Raya Muhammad Hairuliqram Hairuddin yang mewakili pendakwaan bagi kedua-dua pertuduhan memohon mahkamah mengenakan hukuman setimpal dan sewajarnya terhadap tertuduh memandangkan kejadian berlaku ketika Perintah Kawalam Pergerakan Bersyarat (PKPB).
“Dalam kes ini anggota bomba telah membantu memadam kebakaran kereta milik tertuduh bagi mengelakkannya meletup ditempat awam. Sepatutnya tetuduh tidak patut mencederakan anggota bomba yang telah membantunya, ” kata Muhammad Hairuliqram.
Selain itu Muhammad Hairuliqram turut memberitahu akibat kecuaian tertuduh yang memandu secara melulu telah menyebabkan dua kenderaan rosak teruk.
Khamis lalu, Kosmo! Online melaporkan seorang lelaki ditahan polis selepas menyerang seorang anggota bomba yang sedang memadamkan kebakaran sebuah kereta dalam satu kejadian di Jalan Suakasih, Bandar Tun Hussein Onn di sini.
Ketua Polis Daerah Kajang, Asisten Komisioner Mohd. Zaid Hassan berkata, kejadian berlaku kira-kira pukul 10.40 pagi selepas pihak JBPM tiba di lokasi kejadian dan di dalam proses memadamkan kebakaran sebuah kereta yang terlibat dalam kemalangan.
Kata Mohd. Zaid ketika proses pemadaman api sedang dilakukan, suspek warga tempatan berusia dalam lingkungan 30-an telah menghampiri anggota bomba bertugas sambil mengaku sebagai pemilik kereta dan secara tiba-tiba meluru ke arah keretanya tersebut.
Pegawai bomba yang bertugas ketika itu kemudian telah memberikan arahan supaya suspek bertenang dan memberikan kerjasama pada pihak bomba, namun lelaki itu bertindak agresif dan menumbuk lengan kiri anggota bomba tersebut.-K!ONLINE

[VIDEO] Seorang lelaki yang tular serang anggota Jabatan Bomba dan Penyelamat Malaysia dan memandu secara melulu sehingga menyebabkan kemalangan di Bandar Tun Hussein Onn minggu lalu, dihukum penjara enam bulan dan denda RM6,000 hari ini.
Baca penuh klik https://t.co/bLEk2apekv pic.twitter.com/REu0iB50TQ
— Kosmo! Online (@kosmo_online) October 20, 2020


Zulkifli kembali bertugas hari ini
Oleh NOR IDAYU BOSRO

20 Oktober 2020, 2:29 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri mempengerusikan Mesyuarat Ahli Pemegang Amanah Yayasan Waqaf Malaysia (YWM) pada hari pertama beliau kembali bertugas di pejabatnya di Kompleks Islam Putrajaya di sini hari ini.
Zulkifli menerusi ciapan di Twitter memaklumkan bahawa Mesyuarat Ahli Pemegang Amanah YKM itu dibuat secara sidang video.
“Saya mempengerusikan Mesyuarat Ahli Pemegang Amanah YWM Siri 32 Bil. 3/2020 secara sidang video pada pagi tadi,” katanya hari ini.
Terdahulu, Zulkifli menzahirkan rasa syukur kerana dapat kembali bertugas di pejabatnya di Kompleks Islam Putrajaya.
Katanya, kehadirannya disambut oleh para pengawal keselamatan dan kakitangan kebersihan yang disifatkan sebagai hero tidak didendang.
“Alhamdulillah, hari pertama kembali bertugas. Saya disambut dengan meriah di lobi Kompleks Islam Putrajaya oleh para pengawal keselamatan dan kakitangan kebersihan.

“Terima kasih atas sambutan. Mereka adalah hero yang sentiasa dekat di hati saya,” katanya.
Kosmo! pada 15 Oktober lalu melaporkan Zulkifli dibenarkan keluar dari Hospital Tuanku Ja’afar, Seremban, Negeri Sembilan selepas disahkan pulih sepenuhnya daripada Covid-19. -K!ONLINE


Fad Bocey, isteri sambut kelahiran anak keempat
20 Oktober 2020, 2:32 pm
KUALA LUMPUR – Pelawak Fad Bocey menyambut kehadiran anak keempat selepas isterinya, Nur Syahirah Abdul Rahman selamat melahirkan bayi mereka pagi tadi.
Berita gembira itu dikongsikan oleh Fad menerusi Instagramnya dengan memberitahu Syahirah selamat melahirkan bayi lelaki itu pada pukul 4.41 pagi.
Fad atau nama sebenarnya Mohamad Fadzlie memuat naik sekeping gambar isterinya yang sedang mendakap bayi lelaki mereka.
Dia juga turut berkongsi nama bayi yang dilahirkan di sebuah hospital swasta itu.
“Assalamualaikum, salam subuh semua. Syukur alhamdulillah ke hadrat Ilahi. Tarikh hari ini 20 Oktober 2020, pukul 4.41 pagi isteri saya selamat melahirkan seorang bayi lelaki.
“Selamat datang anak mommy dan daddy, Ibrahim Jibriel Mohamad Fadzlie. Terima kasih kepada semua yang mendoakan kami. Terima kasih banyak sayang, saya cintakan awak,” tulis Fad.

Fad dan Syahirah yang berkahwin pada 14 Mac 2015 dan dikurniakan tiga cahaya mata iaitu sepasang kembar lelaki Favian Adrazin Hayyan dan Favian Adrazin Zayyan serta seorang anak perempuan, Nur Aminah Mishall. – K! ONLINE


Pakej baharu menelusuri Sungai Terengganu
Oleh MOHD AZLI ADLAN

20 Oktober 2020, 2:17 pm
KUALA TERENGGANU – Jabatan Pelancongan Terengganu berhasrat memperkenalkan pakej baharu menelusuri Sungai Terengganu dari muara hingga ke Hulu Terengganu sejauh kira-kira 64.2 kilometer.
Pengerusi Jawatankuasa Pelancongan Kebudayaan dan Teknologi Digital Terengganu, Ariffin Deraman berkata, sepanjang tebing Sungai Terengganu mempunyai banyak lokasi bersejarah dan menarik yang berpotensi tinggi untuk ditonjolkan.
“Antaranya rumah Haji Abdul Rahman Limbong di Beladau Kolam, Manir dan makan Tokku Pulau Manis, Sheikh Abdul Malik Abdullah di Serada dekat sini.
“Kedua-dua merupakan tokoh ulama yang berpengaruh dan terkenal di Terengganu,” katanya selepas mengikuti rombongan menelusuri Sungai Terengganu dengan bot persiaran dari Jeti Taman Tamadun Islam di sini hari ini.
Ariffin berkata, Jabatan Pelancongan juga bercadang untuk membaikpulih Pura Tanjung Sabtu menempatkan tujuh rumah tradisional Terengganu berusia hampir 200 tahun yang boleh diselusuri dari Sungai Nerus di Manir dekat sini.
Selain itu, beliau memberitahu, pelancong juga berpeluang untuk mengunjungi pusat-pusat rekreasi air yang terdapat di sepanjang tebing Sungai Terengganu seperti Dataran Banggol Cempedak dan Kalang Warisan, Serada di sini.

“Pengunjung juga boleh dibawa menikmati hidangan kari kepala ikan lazat di Pasir Tinggi, Hulu Terengganu menerusi pakej menelusuri Sungai Terengganu ini. – K! ONLINE


Pusat Analitik Data Raya Negara bantu kerajaan gubal dasar
Oleh KOSMO!

20 Oktober 2020, 2:39 pm
Oleh MOHD. HUSNI MOHD. NOOR
PUTRAJAYA – Kerajaan akan menubuhkan Pusat Analitik Data Raya Negara bertujuan membantu sektor awam ke arah penggubalan dasar yang lebih komprehensif dan tepat.
Menteri di Jabatan Perdana Menteri (Ekonomi), Datuk Seri Mustapa Mohamed berkata, pusat itu akan ditubuhkan dengan kerjasama antara Jabatan Perangkaan Malaysia (DOSM), Unit Pemodenan Tadbiran dan Perancangan Pengurusan Malaysia (Mampu) serta kementerian terbabit.
Beliau berkata, kerajaan menyedari kepentingan analisis Data Raya dalam sektor awam.
“Pusat ini bertujuan menyokong hasrat kerajaan dalam memastikan setiap perancangan dan pembuat keputusan berlandaskan analitik data selaras dengan inisiatif kerajaan digital.
“Pengukuhan sistem statistik negara akan memberikan impak positif antaranya menjamin ketersediaan data lebih komprehensif di sektor kerajaan dalam merangka dasar jangka pendek dan jangka panjang negara,” katanya ketika merasmikan majlis sambutan Hari Statistik Negara & Sedunia dan Persidangan Statistik Malaysia 2020 di sini hari ini.

Majlis sambutan itu disambut secara virtual di laman web dan Facebook DOSM.-K!ONLINE


Kedah sedia nilai syor larang tanam ketum
Oleh KOSMO!

20 Oktober 2020, 2:33 pm
Oleh MOHD RAFIE AZIMI
ALOR SETAR – Kerajaan Negeri Kedah bersedia mendengar dan menilai syor daripada pihak polis supaya melarang penanaman pokok ketum di tanah milik penduduk di negeri itu.
Menteri Besar, Muhammad Sanusi Md. Nor berkata, perkara itu akan dibincangkan dalam mesyuarat Exco dipengerusikannya di Wisma Darul Aman pada esok.
“Kita mungkin akan minta agensi serta jabatan berkaitan mengemukakan laporan supaya tindakan dapat diambil terhadap penanaman ketum berdasarkan akta mahupun perundangan terlibat termasuk Kanun Tanah Negara.
“Laporan daripada agensi terlibat memang tidak dapat diperolehi esok namun perkara itu merupakan antara yang akan dibincangkan dalam mesyuarat Exco,” katanya di Pejabat Daerah Pokok Sena di sini hari ini.
Beliau berkata demikian selepas menyampaikan sumbangan wang tunai daripada kerajaan negeri berjumlah RM97,000 kepada Pegawai Daerah Pokok Sena, Ahmad Bawadir Abdul Ghani untuk diagihkan kepada 485 keluarga kakitangan Penjara Pokok Sena yang terjejas akibat pelaksanaan Perintah Kawalan Pergerakan Diperketatkan (PKPD) sejak 11 Oktober lalu.

Mengulas lanjut, kata Muhammad Sanusi, hal-hal berkaitan ketum telah banyak dibincangkan oleh kerajaan negeri terdahulu namun tidak ada yang mendatangkan hasil.
“Saya ingat Menteri Besar yang dulu telah empat kali membuat pengumuman antaranya nak rampas tanah dan macam-macam lagi tetapi satu pun tidak menjadi,” katanya.
Kosmo! hari ini melaporkan Polis Kedah akan mengesyorkan kepada kerajaan negeri supaya melarang penanaman pokok ketum di tanah milik penduduk dalam usaha mengekang penyalahgunaan tumbuhan tersebut dalam kalangan rakyat negeri itu yang semakin membimbangkan. – K! ONLINE


Lelaki Bangladesh pecah kedai curi barang keperluan harian
20 Oktober 2020, 2:44 pm
KUALA LUMPUR – Seorang lelaki warga Bangladesh ditahan selepas terlibat dalam beberapa kes pecah masuk kedai serbaneka dan restoran di kawasan Sri Petaling di sini semalam.
Suspek berusia 27 tahun itu ditahan pada pukul 5 pagi dalam Ops Pintu oleh sepasukan polis selepas melihatnya dalam keadaan mencurigakan di Jalan Radin Bagus di sini.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, hasil pemeriksaan ke atas suspek telah menemui pelbagai alat yang digunakan untuk kegiatan jenayah pecah masuk rumah.
Katanya, siasatan lanjut suspek mengaku terlibat dalam beberapa kes pecah masuk kedai sebelum membawa pihak polis ke kediamannya.
“Hasil pemeriksaan di rumah suspek, polis menemui pelbagai jenis barang keperluan termasuk sabun, minuman tin, makanan, gula-gula serta perkakasan elektrik.
“Berdasarkan siasatan ke semua barang yang dirampas merupakan barang yang dilaporkan hilang dari kedai serbaneka dan dua buah restoran di Sri Petaling baru-baru ini,” katanya dalam satu kenyataan hari ini

Menurutnya lagi, siasatan lanjut juga mendapati suspek tidak mempunyai dokumen pengenalan diri.
“Suspek direman di bawah Akta Imigresen selama 14 hari sehingga 2 November ini dan siasatan juga dibuka mengikut Seksyen 457 Kanun Kesekaan,” ujarnya. – K! ONLINE


ILKKM, PKRC diaktifkan semula
Oleh MOHD RASDAN AHMAD

20 Oktober 2020, 2:57 pm
KUALA LUMPUR – Kementerian Kesihatan mengaktifkan semula Institut Latihan Kementerian Kesihatan Malaysia (ILKKM) Sungai Buloh dan Pusat Kawalan Kusta Negara (PKKN) sebagai Pusat Rawatan dan Kuarantin Berisiko Rendah (PKRC) bagi menempatkan pesakit Covid-19.
Menteri Kesihatan, Datuk Seri Dr. Adham Baba berkata, pembukaan semula itu susulan terdapat peningkatan jumlah kes positif Covid-19 khususnya di Selangor dan memerlukan kesiapsiagaan rapi bagi menampung pesakit dari negeri itu dan juga dari Kuala Lumpur, Putrajaya serta negeri berhampiran.
“Kes-kes Covid-19 tahap satu dan dua, tiga yang berisiko rendah diletakkan di ILKKM serta PKKN Sungai Buloh, manakala bagi pesakit di tahap empat dan lima (kritikal) diletakkan di Hospital Sungai Buloh yang telah digazetkan sebagai hospital Covid-19.
“Setakat ini, terdapat 274 pesakit positif Covid-19 ditempatkan di Hospital Sungai Buloh manakala Pusat Kesiapsiagaan dan Tindak Cepat Krisis Negara (CPRC) di ILKKM dan PKKN masing-masing seramai 44 dan 411 pesakit positif Covid-19 menerima rawatan di kedua-dua pusat itu,” katanya dalam satu kenyataan.
Adham berkata, ILKKM dan PKKN boleh menampung seramai 1,200 pesakit dan kementerian pada masa sama telahpun menambah jumlah kakitangan perubatan daripada pelbagai peringkat sebagai persediaan awal.
Sementara itu, mengenai cadangan supaya Perintah Kawalan Pergerakan Diperketatkan (PKPD) dikuatkuasakan di sesetengah kawasan di Selangor, Adham berkata, pihaknya sedang melihat perkara itu termasuk menilai sekiranya terdapat kawasan tertentu dengan jumlah kes yang tinggi.

“Selangor sekarang berada dalam tempoh Perintah Kawalan Pergerakan Bersyarat (PKPB), sekiranya ada pertambahan kes dan kawasan tertentu yang kita nilaikan risiko tinggi, kita akan cadangkan kepada Majlis Keselamatan Negara (MKN) untuk membuat keputusan.
“Sudah tentu MKN akan melihat risiko yang perlu diatasi dan mendapatkan langkah-langkah tepat dan terbaik sebelum ia dilaksanakan,” katanya.
Tambahnya, sehingga kini Kementerian Kesihatan menempatkan seramai 1,634 petugas kesihatan yang baharu di tempat-tempat yang memerlukan di seluruh negara untuk merawat pesakit Covid-19. -K! ONLINE.


487 PATI dan 28 tekong ditahan sepanjang Op Benteng di Sarawak
Oleh AHMAD SHAHERMAN SHAMSURI

20 Oktober 2020, 2:50 pm
KUALA LUMPUR – Seramai 497 orang pendatang asing tanpa izin (PATI) dan 28 orang tekong darat telah ditahan sepanjang Op Benteng yang diterajui oleh Angkatan Tentera Malaysia (ATM) sejak awal Januari lalu hingga Ahad lepas di seluruh Sarawak.
ATM dalam satu kenyataan berkata, daripada jumlah itu, sebanyak 56 pengusiran telah berjaya dilaksanakan hasil koordinasi bersepadu National Task Force (NTF) yang diketuai ATM sebagai agensi peneraju bersama beberapa agensi penguatkuasaan lain.
Menurutnya, ATM sentiasa meningkatkan kesiagaan kawalan sempadan di Sarawak baik persempadanan maritim mahupun daratan.
“Aspek kesiagaan ini diberi perhatian terutama melihat kepada situasi peningkatan pandemik Covid-19 di Sabah.
“Kawalan ini juga memberi tumpuan kepada lorong tikus yang menjadi ‘hotspot’ laluan PATI untuk masuk dan keluar dari Sarawak,” katanya dalam satu kenyataan di sini hari ini.
Tambah kenyataan itu, Penugasan NTF di Sarawak meliputi aturgerak Komponen Maritim meliputi lapan sektor rondaan maritim melibatkan Tentera Laut Diraja Malaysia(TLDM), Maritim Malaysia (APMM) dan Pasukan Polis Marin (PPM).

“Manakala Komponen Daratan Timur melibatkan Tentera Darat Malaysia (TDM), Pasukan Gerakan Am (PGA), Jabatan Imigresen (JIM) Jabatan Kastam Diraja Malaysia (JKDM), Jabatan Sukarelawan Malaysia (RELA) dan Kementerian Kesihatan (KKM),” jelas ATM.
Menurutnya, melalui kawalan persempadanan daratan Sarawak-Kalimantan, Op Benteng diperkasakan dengan operasi sedia ada antaranya Op Awas/Keris Parang, Op Kerangka, Op Suluh Kenyalang dan Op Jagakawan yang dioperasikan oleh TDM.
“Kesemuanya melibatkan kawalan persempadanan di sektor Biawak, Kandaie, Serikin, Tebedu, Balai Ringan dan Lubok Antu,” tambahnya.
Justeru, ATM menyeru masyarakat Sarawak supaya sentiasa menyalurkan sebarang maklumat berkenaan PATI, aktiviti penyeludupan, pencerobohan sempadan atau sebarang aktiviti jenayah rentas sempadan melalui talian hotline Pusat Operasi NTF (011-6251 1223).
Kerjasama daripada semua pihak adalah amat dihargai dalam usaha memastikan operasi ini dapat dilaksanakan dengan jayanya.-K!ONLINE


Peserta e-Kasih berjaya keluar kepompong kemiskinan
Oleh KOSMO!

20 Oktober 2020, 2:21 pm
Oleh TOREK SULONG
PASIR PUTEH – Seramai 168 daripada 210 peserta berdaftar dalam Sistem e-Kasih di negeri ini yang mendapat bantuan menerusi Program Rezeki Tani Lembaga Pemasaran Pertanian Persekutuan (Fama) berjaya keluar daripada kepompong kemiskinan.
Timbalan Pengarah (Pembangunan) Fama, Mohd. Hafiz Nurulhuda berkata, jumlah itu dianggarkan sebanyak 80 peratus daripada keseluruhan peserta bantuan Fama yang berdaftar dalam sistem itu sejak tujuh tahun lalu.
Menurutnya, kebanyakan mereka kini bergelar usahawan industri kecil dan sederhana (IKS) yang berjaya menghasil dan memasarkan produk masing-masing.
Katanya, setiap peserta yang terpilih dari data Jabatan Perdana Menteri itu diberikan sumbangan bantuan barangan bernilai RM10,000 yang membolehkan mereka mengusahakan pelbagai jenis produk makanan dan projek keusahawan.
“Sikap amanah dalam memanfaatkan pemberian, meneroka ilmu keusahawan dan belajar mengenai strategi pemasaran membolehkan mereka merubah kehidupan yang lebih selesa selain berjaya mengurus projek keusahawanan yang berdaya maju.

“Pegawai Fama sentiasa membuat pemantauan dan memberi bimbingan kepada semua peserta e-Kasih. Kita juga mencadangkan mereka mengikuti pelbagai kursus keusahawan secara berterusan,” katanya.
Beliau berkata demikian ketika ditemui pemberita selepas menyampaikan sumbangan barangan kepada ibu tunggal, Norita Jusoh, 46 yang mengusahakan serbuk asam boi, serunding, dan kuih tradisional cek mek sejuk beku di sini hari ini.
Majlis penyampaian bantuan itu disempurnakan oleh Ahli Dewan Undangan Negeri (Adun) Gaal, Mohd. Rodzi Jaafar.
Mengulas lanjut, Mohd. Hafiz berkata, seramai 10 peserta e-Kasih di Pasir Puteh dan Machang terpilih menerima sumbangan yang sama pada tahun ini.
Menurutnya, daripada jumlah itu, seramai empat peserta telah menerima bantuan tersebut dan akan menyelesaikan baki agihan kepada enam lagi peserta hujung bulan ini.
“Peserta sendiri menyenaraikan barangan dan peralatan yang diperlukan mengikut produk yang telah diusahakan. Fama membuat pemantauan sehingga tiga tahun dan kebanyakan peserta sudah mampu berdikari.
“Sekiranya berjaya, mereka boleh memohon peruntukan tambahan untuk mencapai tahap Perindustian Kecil Sederhana (PKS) selain berjinak-jinak menerokai pasaran yang lebih global,” katanya.
Sementara itu, Mohd. Rodzi ketika ditemui berkata, bantuan kerajaan untuk peserta e-Kasih menunjukkan hasil yang baik apabila kumpulan sasaran itu diberi bimbingan dan dipantau oleh agensi yang terbabit.
Katanya, penghasilan produk makanan yang bermutu menerusi IKS kini mampu dipasarkan ke seluruh negara dengan kaedah pembungkusan yang lebih menarik berbanding projek yang diusahakan secara kecil-kecilan sebelum ini.-K!ONLINE


Prihatin dengan nasib warga Sabah, “siap-siap bagi nombor akaun ya” – Aeril Zafrel
Oleh MOHD. HAIKAL ISA

20 Oktober 2020, 2:29 pm
KUALA LUMPUR – Prihatin dengan nasib orang Sabah yang kini sedang bergelut dengan pandemik Covid-19, pelakon Aeril Zafrel ingin menghulurkan bantuan kewangan melalui sosial medianya.
Aeril atau nama sebenarnya, Suhairil Sunari, 31, melalui Instagram berkata, sesiapa yang memerlukan bantuan, sila hantar direct message (DM) kepadanya.
“Orang Sabah yang terkesan dengan Covid, zon merah terutamanya. Yang perlukan bantuan, sila DM sekarang.
“Siap-siap bagi nombor akaun ya,” tulis suami kepada pelakon Wawa Zainal itu.
Ketika dihubungi Kosmo! Online, bapa kepada tiga orang cahaya mata itu bersyukur kerana Allah mengizinkan dirinya memberikan bantuan kepada yang memerlukan.
“Alhamdulillah, ramai yang Allah izinkan saya bantu. Saya harap dapat meringankan apa yang termampu.

“Sekarang tengah sibuk penggambaran drama Tercipta Satu Ikatan. Ambil masa sedikit namun saya akan baca satu persatu DM,” katanya.
Muat naik status pelakon filem Aku Tak Bodoh itu mendapat kata-kata sokongan daripada rakan artis seperti pengacara, Nadia Annuar dan penyanyi Faizal Tahir.
“Alhamdulillah, bagus Aeril dan Wawa. Semoga Allah murahkan rezeki kalian sekeluarga. Bangga jadi orang Malaysia,” tulis Nadia melalui ruangan komen.
Sementara itu, Faizal meninggalkan komen berbunyi: “Allah bless you and the family (berkati anda sekeluarga).” – K! ONLINE


Terkejut lelaki terjun sungai
Oleh KOSMO!

21 Oktober 2020, 7:37 pm
Oleh MOHD RAFIE AZIMI
ALOR SETAR – Tindakan seorang lelaki berusia 50 tahun terjun ke dalam Sungai Kedah dekat Tanjung Chali di sini mengejutkan orang ramai yang kemudian menghubungi bomba untuk mendapatkan bantuan.
Penolong Pengarah Bahagian Operasi Kebombaan dan Penyelamat Kedah, Penguasa Kanan Bomba I, Mohamadul Ehsan Mohd. Zain berkata, pihaknya menerima panggilan berhubung kejadian kira-kira pukul 4.12 petang tadi.
“Seramai lapan pegawai dan anggota bergegas ke lokasi kejadian yang terletak hanya kira-kira dua kilometer dari Balai Bomba dan Penyelamat Jalan Raja untuk menyelamatkan lelaki terbabit.
“Sebaik tiba, kami dapati lelaki itu yang sering berlegar di kawasan tersebut terjun dengan mengikat tali pada badan,” katanya di sini hari ini.
Kata beliau, pihaknya mengambil masa kira-kira 11 minit untuk menaikkan lelaki terbabit ke darat dengan menggunakan tali penyelamatan dan jaket keselamatan.

“Selain bomba, pihak polis juga turut hadir ke lokasi kejadian,” ujarnya.
Tambahnya, lelaki yang dipercayai kurang siuman itu mendakwa terjun ke dalam sungai sekadar untuk mandi. – K! ONLINE


Kereta rempuh pintu kaca bank
Oleh KOSMO!

21 Oktober 2020, 9:19 pm
Oleh IVAN AMIRUL
SIPITANG – Dua beradik berusia dua serta lima tahun melalui detik cemas apabila kereta dinaiki mereka merempuh pintu kaca sebuah bank di Jalan Haji AH Tengah hari ini.
Dalam kejadian pukul 8.45 pagi itu, adik-beradik berkenaan bagaimanapun tidak mengalami sebarang kecederaan.
Ketua Polis Daerah Sipitang, Deputi Superintendan Champin Piuh berkata, terdapat beberapa pelanggan sedang berurusan di bank berkenaan namun tiada kecederaan dilaporkan.
“Siasatan awal mendapati pemandu kereta Proton Saga terbabit meletakkan kenderaannya di kawasan letak kereta di hadapan bangunan bank berkenaan.
“Wanita berusia 29 tahun itu kemudian keluar dan beratur di mesin pengeluaran wang automatik (ATM) bank dan meninggalkan anak lelaki serta perempuannya yang berusia dua dan lima tahun di dalam kereta dengan keadaan enjin hidup.

“Sewaktu wanita terbabit sedang beratur di luar ATM, orang awam tiba-tiba menjerit sebelum mendapati kereta yang ditinggalkan melanggar pintu kaca bank.
“Akibat rempuhan itu, pintu kaca bank mengalami kerosakan teruk tetapi tiada kemalangan jiwa dilaporkan,” katanya ketika dihubungi hari ini.
Dalam pada itu, Champin menyatakan dua anak wanita berkenaan tidak mengalami sebarang kecederaan.
Menurut beliau, kecuaian disebabkan oleh pemandu yang keluar dari kenderaanya dengan enjin masih hidup atau gear terletak di posisi ‘D’.
Sementara itu, Champin berkata siasatan masih diteruskan dan kes disiasat mengikut Peraturan 10 Kaedah-Kaedah Lalulintas Jalan 1958 (Rule 10 LN 166/59) iaitu gagal mengawal kenderaan ketika memandu sehingga menyebabkan kemalangan.-K!ONLINE


Gajah liar musnahkan tanaman penduduk
Oleh KOSMO!

21 Oktober 2020, 9:12 pm
Oleh MOHAMAS FAHD RAHMAT
KLUANG – Penduduk di Kampung Sri Timur dan Kampung Sri Tambak di sini resah dengan kehadiran kira-kira 40 ekor kawanan gajah sejak minggu lalu.
Kemunculan mamalia itu bukan sahaja dibimbangi mendatangkan risiko bahaya malah turut memusnahkan tanaman yang diusahakan penduduk.
Ahli Jawatankuasa Majlis Permuafakatan Kesejahteraan Kampung Sri Tambak, Asri Abdul Samad berkata, kawanan itu dikesan berada di kampung Sri Timur kira-kira pukul 7.30 pagi, Ahad lalu.
“Kejadian ini dialami oleh seorang penduduk di Jalan Menanti Kampung Sri Timur yang pada mulanya mendengar bunyi bising di luar rumahnya.
“Sebaik membuka pintu, dia tergamam melihat kawanan itu berada betul betul di depan rumahnya yang ada ditanam pokok cempedak,” katanya ketika ditemui hari ini.

Asri berkata, penduduk berkenaan hanya membiarkan haiwan liar itu makan sebelum mereka beredar memasuki hutan berhampiran.
“Kira-kira 15 batang pokok cempedak dan nangka dirosakkan. Kejadian kehadiran kawanan gajah liar ini di kawasan rumah penduduk bukan perkara baru malah semakin meruncing sejak 2015,” katanya.
Jelasnya, penduduk kampung mengambil langkah berjaga-jaga termasuk membuat unggun api bagi menghalau gajah berkenaan daripada menghampiri kawasan tersebut.
Asri berkata, penduduk kampung memohon pihak berkuasa supaya mengambil langkah penyelesaian jangka panjang bagi menyelesaikan konflik berkenaan.
Dakwa penduduk kawanan itu hadir disebabkan oleh tindakan membuka kawasan hutan simpan di Kahang ini untuk projek Loji Rawatan Air Empangan Kahang seluas kira-kira 2,000 hektar pada tiga tahun lalu.-K! ONLINE


3 lokasi diumum PKPD baharu
Oleh MOHD RASDAN AHMAD

21 Oktober 2020, 7:31 pm
KUALA LUMPUR- Kerajaan akan melaksanakan Perintah Kawalan Pergerakan Diperketatkan (PKPD) di tiga lokasi baharu iaitu di dua lokasi di Seberang Perai, Pulau Pinang dan satu di Sandakan, Sabah.
Lokasi tersebut ialah, Penjara Seberang Perai dan Kuarters Perumahan Seberang Perai, Sungai Jawi di Seberang Perai Selatan serta Projek Perumahan Rakyat (PPR) Taman Harmoni, Taman Sandakan, Sabah.
Menteri Kanan Keselamatan, Datuk Seri Ismail Sabri Yaakob berkata, perlaksanaan PKPD di Penjara Seberang Perai akan berkuat kuasa esok hingga 4 November depan, manakala di PPR Harmoni pula bermula Jumaat ini hingga 5 November depan.
“Arahan itu bertujuan mengawal pergerakan keluar masuk dan mempermudahkan pelaksanaan ujian saringan Covid-19 terhadap individu bersasar di penjara terbabit.
“Seramai 3,362 individu terbabit, masing-masing 2,110 banduan, manakala 1,000 kakitangan penjara dan keluarga yang mendiami kuaters, kakitangan tidak mendiami kuarters (120) dan kakitangan awam (32).
“Tahanan yang akan dibebaskan dalam tempoh PKPD akan diasing dan dikuarantin di tempat diputuskan Jawatankuasa Pengurusan Bencana negeri, iaitu di Institut Latihan Kecemerlangan MARA, SPS hingga tamat tempoh kuarantin,” katanya pada satu sidang akhbar di sini hari ini.

Tambah Ismail Sabri, prosedur operasi standard (SOP) hampir sama, tiada keluar masuk di kawasan penjara dan juga sebaliknya, selain keluarga tak dibenarkan melawat banduan.
Manakala PKPD di PPR Harmoni, Ismail Sabri berkata, ia membabitkan 4,481 penduduk di 870 unit rumah.
Katanya, penduduk tidak dibenarkan keluar dari rumah masing-masing, kecuali bagi kes kecemasan seperti sakit dan kematian selain perlu mengemukakan permohonan pergerakan kepada Polis Diraja Malaysia (PDRM).
“Kementerian Kesihatan akan melakukan saringan secara bersasar kepada semua penduduk terbabit dan bekalan keperluan makanan akan diagihkan kerajaan negeri yang akan dikoordinasi Pusat Kawalan Operasi Bencana negeri.
“Bagi memastikan pematuhan perintah ini, PDRM, Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA), pihak berkuasa tempatan dan pegawai diberi kuasa akan mengawal seluruh kawasan terbabit,” jelasnya.- K! ONLINE


Spurs ikhtiar kekal Heung-min
Oleh KOSMO!

21 Oktober 2020, 8:30 pm
LONDON – Tottenham Hotspur dilaporkan tidak mampu untuk kehilangan bintang sensasinya, Son Heung-min menyebabkan mereka sudah bersedia untuk menawarkan kontrak baharu.
Spurs dilihat sangat aktif pada pasaran perpindahan lalu apabila berjaya menandatangani tujuh pemain baharu termasuk pemain pertahanan Wales, Joe Rodon dari Swansea pada saat akhir perpindahan domestik Jumaat lalu.
Bagaimanapun, kelab itu kini fokus untuk mengadakan rundingan dengan beberapa pemain utama pasukan itu dan mengekalkan Heung-min adalah menjadi keutamaan mereka.
Pemain berusia 28 tahun itu menjadi tonggak penting Mourinho apabila meledak 18 gol di bawah kendalian pengurus dari Portugal itu.
Heung-min berjaya meledak lapan gol dari tujuh perlawanan musim ini dalam semua kejohanan menyebabkan Spurs perlu menyediakan kontrak yang lebih lumayan untuk memastikan dia terus kekal.
Ketika ini, bintang dari Korea Selatan itu memasuki tahun kedua terakhir kontraknya biarpun Pengerusi Spurs, Daniel Levy mengeluarkan arahan supaya urusan rundingan pembaharuan kontrak perlu dibuat sebelum pemain berkenaan memasuki fasa dua tahun terakhir perjanjian.

Spurs dikatakan sudah belajar daripada kesilapan menyebabkan mereka terpaksa melepaskan khidmat Christian Eriksen dengan nilai yang lebih murah kepada Inter Milan ekoran pemain itu hanya mempunyai baki kontrak setahun.
Kelab itu dilaporkan tidak mahu masa depan Heung-min menjadi taruhan selepas impak besar yang diberikan dan ketika ini pemain itu menerima gaji mingguan sebanyak £150,000 (RM805,196) seminggu.
Selain Heung-min, dua lagi pemain Spurs, Serge Aurier dan Erik Lamela turut berada pada fasa dua tahun terakhir kontrak mereka. – AGENSI


Pesakit larikan diri antara cabaran petugas kesihatan
Oleh KOSMO!

21 Oktober 2020, 9:06 pm
Oleh SITI A’ISYAH SUKAIMI
PUTRAJAYA – Pesakit melarikan diri apabila ternampak petugas kesihatan yang mahu menghantar mereka ke hospital antara cabaran dihadapi anggota barisan hadapan sewaktu melaksanakan tugas lapangan membendung penularan pandemik Covid-19 di Sabah.
Ketua Pengarah Kesihatan, Tan Sri Dr. Noor Hisham Abdullah berkata, berikutan itu, kerjasama turut dijalankan bersama Polis Diraja Malaysia (PDRM) dan Angkatan Tentera Malaysia (ATM) bagi menjalankan tugas tersebut di lapangan.
“Petugas kesihatan berdepan pelbagai cabaran misalnya apabila individu tersebut dikenal pasti positif, mereka tidak mahu dihantar ke hospital untuk menerima rawatan terutama yang bergejala ringan.
“Mereka melarikan diri apabila ternampak petugas kesihatan jadi, kita menjalankan kerjasama dengan pihak berkuasa untuk memastikan pesakit positif Covid-19 menerima rawatan,” katanya pada sidang akhbar di sini hari ini.
Selain itu, beliau berkata, cabaran lain turut dihadapi petugas kesihatan ialah daripada segi kurangnya kesedaran penduduk berhubung penyakit tersebut.

Sementara itu, Noor Hisham berkata, bagi menangani isu kesihatan mental berkaitan pandemik Covid-19, Perkhidmatan Kesihatan Mental dan Sokongan Psikososial (MHPSS) telah mewujudkan Talian Sokongan Psikososial.
Katanya, melalui Talian Sokongan Psikososial, Kementerian Kesihatan (KKM) menerima sebanyak 36,269 panggilan sejak 25 Mac sehingga 19 Oktober.
Beliau berkata, antara isu dialami pemanggil ialah isu yang memerlukan sokongan emosi dan kaunseling (stres, bimbang, marah, murung) iaitu 50 peratus.
“Antara sebab-sebab adalah faktor sosial seperti hilang pekerjaan, tiada pendapatan, masalah hubungan, persepsi negatif orang sekeliling, bimbang dijangkiti serta masalah tempat kerja.
“Selain itu, panggilan membabitkan maklumat berkaitan Covid-19 (14.7 peratus), isu rumah tangga/keganasan rumah tangga (8.8 peratus), keperluan asas/ bantuan kewangan/ sumbangan (6.8 peratus), aduan (3.3 peratus), masalah psikiatri (2.2 peratus) dan isu-isu kesihatan (1.1 peratus),” katanya.
Mengulas lanjut, beliau berkata, menyedari situasi semasa Covid-19 di Sabah, KKM telah mengambil tindakan mempertingkatkan liputan MHPSS khas untuk warga Sabah terutamanya bagi mereka yang memerlukan sokongan dalam keadaan krisis.
“Talian ini boleh diakses melalui nombor 088 338088 untuk membantu mereka yang memerlukan khidmat sokongan emosi dan bantuan awal psikologi.
“Selain itu, KKM juga menyediakan perkhidmatan kaunseling kepada anggota barisan hadapan di lapangan bagi mengenal pasti mereka yang mulai mengalami kelesuan minda serta membantu mereka daripada aspek kesihatan mental.
“KKM berharap wira dan wirawati negara ini cekal dan terus berjuang menghadapi gelombang ketiga wabak Covid-19 di Malaysia,” katanya.
Talian Sokongan Psikososial turun mendapat kerjasama agensi lain seperti Bahagian Keluarga, Sosial dan Komuniti, Jabatan Kemajuan Islam Malaysia (KSK Jakim), Kementerian Pembangunan Wanita, Keluarga dan Masyarakat serta pertubuhan bukan kerajaan.- K! ONLINE


Seorang kakitangan DBKL positif Covid-19
21 Oktober 2020, 7:59 pm
KUALA LUMPUR – Dewan Bandaraya Kuala Lumpur (DBKL) melaporkan satu kes kakitangannya positif Covid-19.
Menurut satu kenyataan yang dikeluarkan DBKL, individu positif tersebut merupakan kakitangan di Jabatan Penilaian dan Pengurusan Harta DBKL bertempat di Menara TH Perdana, Jalan Sultan Ismail.
“Dia telah menjalani ujian calitan pada 18 Oktober lalu di Klinik Kesihatan Rawang berikutan kontak rapat kepada kes pertama Covid-19 di DBKL selepas hadir bersama dalam suatu mesyuarat pada 30 September lalu.
“Pihak DBKL dan Jabatan Kesihatan Wilayah Persekutuan Kuala Lumpur (JKWPKL) sedang giat mengesan kontak rapat bagi kes terbaharu ini untuk tindakan susulan,” katanya di sini hari ini.
Jelasnya, tindakan nyahkuman telah dibuat pada hari ini pukul 9 pagi hingga 11 pagi oleh Jabatan Kesihatan dan Alam Sekitar DBKL serta pemilik bangunan di tingkat tiga, empat, lima, enam, tujuh, serta 17.
“Operasi di menara ini berjalan seperti biasa namun mengikut prsedur operasi standard (SOP) yang ditetapkan oleh Majlis Keselamatan Negara dan Kementerian Kesihatan,” ujarnya. – K! ONLINE


Akta Pengangkutan Jalan (Pindaan) 2020 berkuat kuasa Jumaat
Oleh KOSMO!

21 Oktober 2020, 11:55 pm
Oleh MOHD. HUSNI MOHD NOOR
PUTRAJAYA – Akta Pengangkutan Jalan (Pindaan) 2020 yang membawa hukuman lebih berat untuk kesalahan lalu lintas khususnya berkaitan Seksyen 41 hingga 45, akan berkuat kuasa 23 Oktober ini.
Menteri Pengangkutan, Datuk Seri Wee Ka Siong berkata, kementeriannya menerima pemberitahuan penetapan tarikh permulaan kuat kuasa akta itu daripada Jabatan Peguam Negara semalam dan beliau selaku menteri sudah menandatanganinya hari ini.
“Diharapkan pindaan ini akan meningkatkan kesedaran dalam kalangan pengguna jalan raya untuk mematuhi undang-undang lalu-lintas bagi memastikan jalan raya di negara kita selamat untuk semua,” katanya dalam kenyataan hari ini.
Antara pindaan itu ialah Seksyen 41 yang membabitkan kesalahan menyebabkan kematian dengan memandu secara melulu dan membahayakan iaitu hukuman penjara selama lima hingga 10 tahun dengan denda sebanyak RM20,000 hingga RM50,000.
Pindaan juga dibuat terhadap Seksyen 44 mengenai kesalahan menyebabkan kematian dengan memandu secara melulu atau membahayakan yang dibahagikan kepada dua kategori iaitu kes yang menyebabkan kecederaan dan yang mengakibatkan kematian.

Mereka yang menyebabkan kematian semasa memandu akan dipenjara antara 10 dan 15 tahun serta didenda antara RM50,000 dan RM100,000 selain hilang kelayakan lesen selama 10 tahun untuk kesalahan pertama.
Pindaan ini juga membawa hukuman penjara 15 hingga 20 tahun, denda tidak kurang daripada RM100,000 serta denda maksimum RM150,000 selain hilang kelayakan lesen untuk tempoh 20 tahun, bagi kesalahan berikutnya.
Ka Siong berkata, Akta Pengangkutan Jalan (Pindaan) 2020 turut mengambil kira pandangan orang ramai melalui kaji selidik membabitkan lebih 345,000 responden yang dilakukan Kementerian, dengan 94 peratus bersetuju hukuman lebih berat dikenakan bagi yang memandu di bawah pengaruh alkohol dan dadah.
Terdahulu, Ka Siong menandatangi instrumen Penetapan Tarikh Permulaan Kuat Kuasa Akta Pengangkutan Jalan (Pindaan) 2020 dalam satu majlis ringkas di Kementerian Pengangkutan (MOT) di sini.
Majlis itu turut disaksikan oleh Timbalan Menteri Pengangkutan, Hasbi Habibollah; Ketua Setiausaha MOT, Datuk Isham Ishak; Timbalan Ketua Pengarah (Perancangan dan Operasi), JPJ Malaysia, Zamakhshari Hanipah serta barisan kepimpinan tertinggi kementerian itu. -K! ONLINE


Kakitangan Public Bank cawangan Papar disahkan positif Covid-19
Oleh KOSMO!

21 Oktober 2020, 11:35 pm
Oleh IVAN AMIRUL
PAPAR – Public Bank Berhad (Public Bank) hari ini mengesahkan seorang kakitangannya di cawangan Papar, positif Covid-19.
Public Bank menerusi satu kenyataan di portal rasmi memaklumkan kakitangan terbabit dilaporkan tidak datang bekerja sejak 9 Oktober lalu.
Hal ini mengakibatkan cawangan berkenaan ditutup sementara waktu bermula hari ini (21 Oktober).
Dalam kenyataan sama, Public Bank turut memaklumkan kerja pembersihan dan sanitasi juga sudah dilaksanakan selaras panduan dari Kementerian Kesihatan.
Semua pekerja yang menjadi kontak rapat kakitangan terlibat turut sedang menjalani kuarantin kendiri di rumah sebagai langkah pencegahan.

Sementara itu, pihak Public Bank Berhad menggalakkan semua pelanggan agar melakukan transaksi perbankan secara online atau memuat turun aplikasi perbankan di telefon pintar.-K!ONLINE


Jabatan Peguam Negara perjelas tiada pendakwaan terhadap Khairuddin
Oleh KOSMO!

21 Oktober 2020, 8:07 pm
Oleh MOHD. HUSNI MOHD. NOOR
PUTRAJAYA – Jabatan Peguam Negara memutuskan tidak mengemukakan sebarang pertuduhan terhadap Menteri Perusahaan Perladangan dan Komoditi, Datuk Mohd. Khairuddin Aman Razali kerana tiada keterangan kukuh bahawa beliau melanggar perintah kuarantin di rumah.
Menerusi kenyataan akhbar hari ini, Jabatan Peguam Negara turut memaklumkan, pihaknya tidak menemui beban bukti yang diperlukan di bawah undang-undang untuk melakukan pendakwaan.
Menurutnya, hasil kajian dan penelitian terhadap kertas siasatan mendapati pegawai diberi kuasa telah menggunakan budi bicaranya untuk tidak mengeluarkan sebarang perintah pemerhatian atau pengawasan di rumah untuk mengarahkan Khairuddin menjalani pemerhatian dan pengawasan di rumah mengikut Subseksyen 15(1) Akta 342.
“Borang 14b seperti yang diperuntukkan dalam Garis Panduan Kementerian Kesihatan Malaysia (KKM) yang mengandungi perintah pemerhatian atau pengawasan selaras dengan subseksyen 15(1) Akta 342 tidak pernah diserahkan kepada Khairuddin sebelum beliau dibenarkan pulang ke rumah.
“Bagi menjadikan perbuatan melanggar perintah kuarantin di rumah sebagai suatu kesalahan di bawah Akta 342, perintah pemerhatian atau pengawasan di rumah mestilah diserahkan kepada menteri terlebih dahulu sebagaimana kehendak di bawah Subseksyen 15(1) Akta 342,” katanya.

Katanya, penelitian terhadap kertas siasatan menunjukkan bahawa Mohd. Khairuddin berlepas ke Turki pada 3 Julai dan kembali ke Malaysia pada 7 Julai.
Jelasnya lagi, sejurus tiba di Lapangan Terbang Antarabangsa Kuala Lumpur (KLIA), Mohd. Khairuddin telah menjalani pemeriksaan kesihatan untuk saringan ujian calitan Covid-19 dan keputusannya adalah negatif.
“Khairuddin telah pun dibenarkan puIang ke kediamannya oleh pegawai daripada KKM selaku pegawai diberi kuasa yang dilantik di bawah Seksyen 3 Akta 342.
“Kemudian, Khairuddin telah menjalani ujian saringan kali kedua pada 10 Julai di Hospital Kuala Lumpur sebelum menghadiri majlis di lstana Negara pada 17 Ogos lalu. Bagaimanapun, keputusan saringan kali kedua juga adalah negatif,” katanya.
Hari ini, Pengarah Jabatan Siasatan Jenayah (JSJ) Bukit Aman, Datuk Huzir Mohamed memaklumkan, tiada tindakan lanjut (NFA) terhadap Khairuddin kerana melanggar arahan kuarantin Covid-19.
Sebelum ini, Polis Diraja Malaysia (PDRM) membuka kertas siasatan terhadap Khairuddin selepas gagal mematuhi kuarantin wajib di rumah setelah pulang dari Turki, pada 7 Julai lalu.
Polis menjalankan siasatan ke atasnya mengikut Akta Pencegahan dan Pengawalan Penyakit Berjangkit 1988 (Akta 342) susulan 27 laporan yang diterima polis berhubung perkara itu.
Sebelum ini, KKM memaklumkan sudah mengenakan kompaun RM1,000 terhadap Khairuddin pada 7 Ogos lalu, atas kesalahan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan), Akta Pencegahan dan Pengawalan Penyakit Berjangkit 1998 (Akta 342).-K!ONLINE


JPN Sabah tutup operasi pejabat
Oleh KOSMO!

21 Oktober 2020, 6:43 pm
Oleh IVAN AMIRUL
KOTA KINABALU – Jabatan Pendaftaran Negara (JPN) Sabah menutup operasi pejabatnya di semua daerah zon kuning serta hijau berkuatkuasa esok.
Pengarah JPN Sabah, Khairrul Aminus Kamaruddin berkata pihaknya mengambil keputusan berkenaan berikutan peningkatan kes Covid-19 di Sabah setiap hari.
“Selepas kita meneliti perkembangan dan situasi semasa penularan wabak Covid-19 di negeri ini, pihak pengurusan tertinggi JPN bersetuju dan memutuskan agar operasi semua pejabat JPN di Sabah ditutup mulai esok.
“Penutupan terkini ini melibatkan semua pejabat JPN Sabah di daerah yang berstatus hijau dan kuning.
“Ia termasuklah JPN Kota Marudu, Pitas,Telupid, Tongod, Kuala Penyu, Sipitang, Tenom dan Nabawan,” katanya menerusi kenyataan akhbar hari ini.

Dalam pada itu, Khairrul Aminus berkata, keputusan itu diambil selaras arahan kerajaan berhubung pelaksanaan Perintah Kawalan Pergerakan Bersyarat (PKPB) yang sedang dikuatkuasakan di seluruh Sabah sebagai salah satu usaha jabatan dapat memutuskan rantaian jangkitan Covid-19.
Bagaimanapun, beliau berkata, kelonggaran diberi kepada pelanggan yang mempunyai keperluan mendesak.
“Jika pelanggan mempunyai sebarang urusan atau kes kecemasan yang benar-benar perlu seperti kes kehilangan kad pengenalan, mereka boleh terus menghubungi JPN Sabah.
“Kita juga menasihatkan semua pelanggan supaya menangguhkan urusan di kaunter JPN sehingga tempoh pelaksanaan PKPB berakhir,” katanya.
Terdahulu, JPN Sabah menutup operasi semua pejabatnya yang terletak di kawasan dikategorikan zon merah Covid-19.
Sebelum ini, dilaporkan JPN Sabah telah menutup operasi di semua pejabatnya di kawasan zon merah.- K!ONLINE


Ular sawa 25kg masuk sekolah
Oleh KOSMO!

21 Oktober 2020, 6:58 pm
Oleh NOR AINNA HAMZAH
REMBAU – Kelibat seekor ular sawa di dalam longkang mencetuskan panik warga Sekolah Kebangsaan Chembong, dekat sini, pagi tadi.
Reptilia seberat 25 kilogram itu ditemui oleh seorang guru sekolah yang melalui kawasan berkenaan.
Menurut Ketua Balai Bomba dan Penyelamat Rembau, Mohd Fuad Majid, sepasukan anggota bomba bergegas ke lokasi kejadian sebaik menerima panggilan pada pukul 8.48 pagi.
“Sebaik tiba ke lokasi, anggota bertugas mendapati ular sawa sepanjang lima ke enam meter berkenaan masih lagi berada di dalam longkang.
“Kita mengambil masa kira-kira 30 minit untuk membawanya keluar dan menangkap ular sawa berkenaan yang tersepit di dalam longkang,” katanya ketika dihubungi, di sini, tadi.-K!ONLINE


Pekerja selain perkhidmatan awam dan industri masih dibenar kerja
Oleh MOHD RASDAN AHMAD

21 Oktober 2020, 7:26 pm
KUALA LUMPUR – Pekerja-pekerja dalam sektor selain perkhidmatan awam dan industri masih dibenarkan bekerja seperti biasa di zon Perintah Kawalan Pergerakan Bersyarat (PKPB).
Menteri Kanan Pertahanan, Datuk Seri Ismail Sabri Yaakob berkata, kebenaran itu merangkumi sektor tidak rasmi seperti sektor peruncitan, makanan, perladangan, pertanian, penjaja, gerai-gerai makan, restoran, medan selera, kedai runcit dan kedai serbaneka.
Katanya, pekerja bagi perkhidmatan pengangkutan seperti pengangkutan awam, bas ekspres, LRT, teksi, e-hailing dan khidmat penghantaran makanan (delivery service) juga boleh bekerja seperti biasa.
“Majikan perlu mengeluarkan surat perlepasan perjalanan bagi setiap kakitangan yang dibenarkan bekerja sepanjang tempoh PKPB ini.
“Pelaksanaan arahan ini adalah sama seperti yang pernah dikuatkuasakan ketika pelaksanaan PKPB di seluruh negara pada Mei 2020,” katanya dalam sidang akhbar di sini hari ini.
Semalam, beliau mengumumkan arahan bekerja dari rumah yang melibatkan kira-kira sejuta pekerja dalam sektor awam dan industri di Kuala Lumpur, Selangor, Putrajaya, Labuan serta Sabah yang menjalani PKPB.

Pada masa sama, Ismail Sabri meminta pekerja-pekerja terbabit mematuhi prosedur operasi standard PKPB.
Tambah Ismail Sabri, penjawat awam boleh merujuk kepada pekeling Ketua Pengarah Perkhidmatan Awam manakala pekerja industri mendapatkan maklumat daripada laman sesawang Kementerian Perdagangan Antarabangsa dan Industri (MITI) berhubung arahan bekerja dari rumah yang mula berkuat kuasa esok.
Beliau turut mengingatkan bahawa ujian swab adalah diwajibkan bagi pekerja-pekerja warga asing yang bekerja di sektor pembinaan dan pengawal keselamatan.
“Turut diwajibkan untuk menjalani ujian swab adalah mereka yang bergejala.
“Bagi pekerja dari zon merah yang perlu bekerja di pejabat, mereka juga amat disarankan untuk menjalani swab test. Hal ini untuk memastikan pengesanan awal jangkitan Covid-19 bagi mengelakkan wujudnya kluster baharu di tempat kerja,” katanya.-K!ONLINE


732 kes positif, lapan kluster baharu
Oleh KOSMO!

21 Oktober 2020, 6:48 pm
Oleh SITI A’ISYAH SUKAIMI
PUTRAJAYA – Sebanyak 732 kes baharu Covid-19 dilaporkan hari ini termasuk daripada lapan kluster baharu menjadikan jumlah kes positif sebanyak 22,957 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 724 kes adalah penularan tempatan manakala lapan kes import.
“Sabah masih mencatatkan kes tertinggi sebanyak 535 diikuti Selangor (116), Kedah (26), Pulau Pinang (12) dan Negeri Sembilan (sembilan).
“Kluster yang dikesan hari ini ialah Kluster Basung, Kluster Inai dan Kluster Tempayan di Sabah serta Kluster Bina di Labuan.
“Selain itu, empat kluster dikesan di Selangor iaitu Kluster Long, Kluster Cahaya, Kluster Bah Kota dan Kluster Melati,” katanya pada sidang akhbar di Kementerian Kesihatan di sini hari ini.

Noor Hisham berkata, enam lagi kematian berkaitan Covid-19 dilapor menjadikan jumlah keseluruhan kes kematian sebanyak 196.
Pada masa sama, beliau berkata, sebanyak 580 kes pulih dilaporkan menjadikan jumlah keseluruhan kes pulih adalah 14,931 setakat hari ini. -K! ONLINE


SMK Tunku Besar Tampin diarah tutup bermula esok
Oleh EDDY AQMAL MOHAMED HAMIDI

21 Oktober 2020, 7:09 pm
Oleh NOR AINNA HAMZAH
TAMPIN – Sekolah Menengah Kebangsaan (SMK) Tunku Besar Tampin diarahkan tutup oleh Kementerian Kesihatan (KKM) bermula esok hingga 28 Oktober ini berikutan seorang pelajar tingkatan tiga sekolah berkenaan disahkan positif Covid-19, hari ini.
Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin berkata, penutupan berkenaan adalah bagi membolehkan kerja-kerja sanitasi serta pembersihan di sekolah berkenaan dijalankan.
Malah menurutnya, kesemua rakan sekelas pelajar berkenaan yang dianggarkan seramai 18 orang bakal menjalani ujian Swab Covid-19 di Pusat Kesihatan Daerah (PKD) Tampin esok.
“Kesemua yang positif Covid-19 telah di bawa ke Hospital Rembau dan juga Hospital Tuanku Jaafar (HTJ) di Seremban bagi mendapatkan rawatan lanjut.
“Manakala, PKD akan menjalankan ujian swab Covid-19 kepada kontak rapat lapan individu positif Covid-19 terdiri daripada pelajar sekolah serta jemaah masjid dan surau bermula esok,” katanya, di sini, tadi.

Difahamkan, pelajar berkenaan dan tiga lagi ahli keluarganya disahkan positif Covid-19 selepas mempunyai sejarah kontak rapat dengan saudara mereka di Selangor.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri, S. Veerapan berkata, daerah Tampin sebelum ini merupakan zon hijau, namun hari ini terdapat sebanyak lapan kes baharu Covid-19 dicatatkan.
Menurutnya yang juga Adun Repah, dari lapan kes berkenaan, empat di Dun Repah iaitu di Keru dan empat lagi di Dun Gemas iaitu di Bangkahulu.
“Saya mohon Pengerusi Majlis Pengurusan Komuniti Kampung (MPKK) memberitahu dan memesan kepada masyarakat setempat agar berhati-hati dan mematuhi prosedur operasi standard (SOP) setiap masa.
“Di samping itu, saya menyeru hanya kontak rapat dengan pesakit diminta hadir untuk membuat saringan Covid-19.
Menurutnya, PKD Tampin sedang  mengambil langkah-langkah untuk mengesan kontak rapat pesakit covid-19.
“Orang ramai tidak perlu  panik dan sentiasa berjaga-jaga selain mematuhi nasihat kerajaan dari masa ke masa.-K!ONLINE


Lembu hilang tersekat pada trampolin
Oleh KOSMO!

21 Oktober 2020, 6:15 pm
SOUTH GIPPSLAND, VICTORIA – Seekor lembu yang didapati terlepas dari kandang dijumpai tersekat pada trampolin di sebuah rumah di bandar South Gippsland, negeri Victoria, Australia baru-baru ini.
Pemilik rumah, Kay Laing berkata, dia menyedari lembu itu tersekat pada trampolin tersebut yang diletakkan di luar rumah pada waktu malam.
“Saya terpaksa meminta pertolongan jiran untuk mengangkat lembu tersebut menggunakan sebuah traktor sebelum menghubungi pemilik haiwan berkenaan.
“Saya tidak tahu berapa lama masa diambil untuk melepaskan lembu itu, tapi apa yang pasti kami masuk semula ke rumah pada pukul 3.30 pagi,” katanya.
Sementara itu, pemilik lembu berkenaan berkata, kira-kira 40 ekor lembu terlepas dari kandang pada waktu petang dan kebanyakan haiwan itu sudah ditemui sebelum dimaklumkan mengenai insiden lembunya tersekat di trampolin. – Agensi


273 kertas siasatan berita palsu dibuka
Oleh MOHD RASDAN AHMAD

21 Oktober 2020, 7:13 pm
KUALA LUMPUR – Sehingga 21 Oktober 2020, sebanyak 273 kertas siasatan telah dibuka oleh Polis Diraja Malaysia (PDRM) dan Suruhanjaya Komunikasi Multimedia Malaysia (SKMM) berhubung berita palsu berkaitan Covid-19.
Menteri Kanan Keselamatan, Datuk Seri Ismail Sabri Yaakob berkata, daripada jumlah tersebut, sebanyak 136 masih dalam siasatan, manakala 35 kes telah didakwa di mahkamah.
“Daripada jumlah itu, 21 didapati bersalah, 13 dalam proses perbicaraan manakala 12 lagi diberikan notis amaran. Tindakan penguatkuasaan aktif juga sedang dijalankan pada masa ini berdasarkan laporan awam yang diterima.
“Dalam masa yang sama sebanyak 398 penafian dan penjelasan mengenai berita palsu telah diperjelaskan kepada orang ramai oleh Pasukan Respon Pantas (PRP) Kementerian Komunikasi dan Multimedia Malaysia (KKMM) yang ditubuhkan bagi membantu membendung penyebaran berita palsu berkaitan Covid-19,” jelasnya pada satu sidang akhbar di sini hari ini.
Tambah Ismail lagi, hari ini tular di media sosial berita palsu mengenai kononnya hampir 90 peratus individu yang positif Covid-19 telah mengunjungi pusat-pusat membeli belah di sekitar Lembah Klang.
“Orang ramai diingatkan supaya berhati-hati sebelum menyebarkan sebarang kandungan yang diragui kesahihannya, dan sentiasa menyemak terlebih dahulu kesahihan sesuatu berita daripada sumber yang rasmi atau boleh dipercayai.

“Perkara yang belum tentu sahih, jika kita turut sebarkan dan sekiranya ia didapati tidak benar, anda juga boleh dikenakan tindakan.,” jelasnya.
“Sekiranya terhadap sebarang berita yang diragui kesahihannya, anda boleh menyalurkan maklumat kepada PRP di talian 03-8911 5103 atau layari WWW.SEBENARNYA.MY untuk menyemak kesahihannya,” jelasnya. – K!ONLINE.


Seorang kakitangan STMB positif Covid-19
21 Oktober 2020, 6:15 pm
KUALA LUMPUR – Seorang kakitangan Sistem Televisyen Malaysia Berhad (STMB) disahkan positif Covid-19 oleh Kementerian Kesihatan (KKM) hari ini.
Menurut kenyataan yang dikeluarkan Media Prima Berhad (Media Prima), dia kini sedang menjalani rawatan di sebuah hospital kerajaan.
“Dia menjalani ujian Covid-19 setelah mengalami gejala pada 19 Oktober lalu dan didapati positif pada pagi ini.
“Individu terbabit merupakan seorang kontak rapat kepada rakan sekerjanya yang positif wabak tersebut,” katanya dalam satu kenyataan di sini hari ini.
Jelas kenyataan tersebut, kakitangan terbabit telah bekerja dari rumah secara penggiliran dan tidak berada di premis-premis Media Prima sejak 10 Oktober lalu.
“Media Prima bekerjasama rapat dengan KKM dan telah mengambil langkah-langkah pencegahan bagi meminimakan potensi jangkitan kepada kakitangan lain.

“Pihak syarikat juga sentiasa mengutamakan keselamatan para kakitangannya,” katanya.
Tambahnya, Media Prima sentiasa berusaha untuk memastikan semua prosedur operasi standard (SOP) tersedia dan dipatuhi.
Dalam pada itu, Media Prima memaklumkan bahawa hanya kakitangan yang terpilih dibenarkan bekerja di premis syarikat berikutan arahan penguatkuasaan bekerja dari rumah yang diumumkan kerajaan, semalam.
“Persiapan sedang dilakukan bagi para kakitangan yang berkenaan menjalani ujian calitan.
“Operasi dan perniagaan Media Prima akan terus beroperasi seperti biasa dengan mematuhi SOP yang sedia ada dan mematuhi protokol untuk memastikan keselamatan dan kesejahteraan semua kakitangan terjamin,” ujarnya. – K! ONLINE


Zulkifli jawab gambar tular SOP solat PKP
Oleh AHMAD SHAHERMAN SHAMSURI

21 Oktober 2020, 7:19 pm
KUALA LUMPUR – Kekeliruan orang ramai tentang prosedur operasi standard (SOP) ketika menunaikan solat berjemaah semasa musim Perintah Kawalan Pergerakan (PKP) akhirnya terjawab hari ini.
Perkongsian tentang kekeliruan itu telah dikongsi oleh seorang pengguna Twitter yang dikenali sebagai Aizat Zulkarnain selepas memuat naik gambar yang memaparkan saf solat berjemaah di sebuah masjid.
Gambar berkenaan memaparkan solat berjemaah yang ditunaikan oleh lima orang jemaah dalam kedudukan tiga saf.
Aizat kemudiannya bertanyakan kedudukan saf itu kepada Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri dan juga Pejabat Mufti Wilayah Persekutuan melalui ciapan di Twitternya itu.
Menurut Zulkfli, gambar yang dikongsi pengguna Twitter itu adalah gambar lama iaitu berlaku pada April lalu dan pihaknya telah menasihatkan ahli jawatan kuasa masjid sebelum ini.
Sementara itu, Pejabat Mufti Wilayah Persekutuan melalui ciapan balasnya pula memaklumkan pihaknya tidak mempunyai maklumat berkaitan perkara itu.

Bagaimanapun kata mereka, penjelasan lanjut akan diberikan selepas mendapat maklumat lanjut daripada pihak berkenaan.
“Memang secara asasnya susunan saf hendaklah didahulukan pada saf yang pertama,” jelas Pejabat Mufti Wilayah Persekutuan.
Terdahulu, gambar solat oleh lima orang jemaah dalam tiga saf telah tular di laman Twitter Majlis Keselamatan Negara sejak 13 Oktober lalu dan telah ditonton lebih hampir 4,000 kali.-K!ONLINE


Maut terbabas diserang penyakit jantung
Oleh KOSMO!

21 Oktober 2020, 6:54 pm
Oleh MOHAMAD NAUFAL MOHAMAD IDRIS
KUALA LANGAT – Seorang lelaki maut selepas terkena serangan penyakit jantung  yang mengakibatkan kereta dipandunya terbabas ke dalam parit di Jalan Banting hala ke Dengkil di sini hari ini.
Ketua Polis Daerah Kuala Langat, Superintendan Azizan Tukiman berkata, kejadian berlaku pukul 7.20 pagi ketika mangsa Wong Chee Pion, 58, sedang dalam perjalanan menuju ke Dengkil dari arah Banting.
Katanya, semasa kejadian mangsa memandu sendirian kereta jenis Proton Gen 2.
“Bagaimanapun, sebaik tiba di lokasi kejadian mangsa telah diserang penyakit jantung sehingga mengakibatnya hilang kawalan sebelum kenderaan dipandunya terbabas ke dalam parit.
“Mangsa meninggal dunia di lokasi kejadian,” katanya ketika dihubungi Kosmo! di sini hari ini.

Jelas beliau, mayat mangsa kemudiannya dihantar ke Hospital Banting untuk bedah siasat dan kes disiasat mengikut Seksyen 41 (1) Akta Pengangkutan Jalan 1987.
Sementara itu, Ketua Balai Bomba dan Penyelamat Banting, Muhammad Fadzrul Azren Md. Razif memberitahu seramai 10 anggota termasuk pegawai dikejarkan ke lokasi kejadian sebaik menerima panggilan kecemasan pukul 7.33 pagi.
“Kita mengambil masa lima minit untuk mengeluarkan mangsa yang duduk di bahagian pemandu,” ujarnya. -K!ONLINE


Kesal tiada tindakan terhadap Menteri
21 Oktober 2020, 4:58 pm
KUALA LUMPUR – Keputusan kerajaan untuk tidak mengambil sebarang tindakan terhadap Menteri Perladangan Perusahaan dan Komoditi, Datuk Khairuddin Aman Razali, yang melanggar kuarantin wajib Covid-19 adalah amat dikesali.
Ketua Angkatan Muda Parti Keadilan Rakyat (PKR), Akmal Nasrullah Mohd. Nasir berkata, ini membuktikan bahawa Perikatan Nasional (PN) merupakan kerajaan dua darjat.
“Beberapa kes yang melibatkan rakyat biasa yang terkhilaf melanggar arahan kuarantin telah dijatuhkan hukuman denda dan penjara manakala Menteri Pas dibebaskan begitu sahaja.
“Sebagai contoh, baru-baru ini, seorang juruteknik swasta telah dipenjara 14 hari dan didenda sebanyak RM1,000 selepas gagal mematuhi arahan menjalani kuarantin,” katanya dalam satu kenyataan akhbar di sini hari ini.
Jelasnya, tindakan tidak adil ini bukan kali pertama dilakukan kerajaan PN, malangnya dengan kelemahan integriti dan kerakusan pangkat, lebih banyak ketidakadilan yang akan berlaku selepas ini.
Mengulas lanjut, Akmal berkata, kerajaan telah mensia-siakan tenaga dan usaha barisan hadapan serta rakyat dalam usaha memerangi wabak covid-19.

“Rakyat terpaksa akur dengan arahan yang sering bertukar serta mengelirukan hampir sepanjang masa kerana adanya ugutan dan hukuman terpilih.
“Ketika seluruh negara berhadapan dengan kesengsaraan ekonomi, kehilangan pekerjaan, tiada tempat tinggal, PN sanggup lakukan apa sahaja demi kekal berkuasa untuk kepentingan peribadi,” ujarnya.
Tambah Akmal, jika perkara ini berterusan akan terbentuklah pemerintah yang zalim kerana amalan hukum bukan berdasarkan undang-undang saksama tetapi mengikut selera kedudukan dan pangkat, layanan media terpilih dan pelbagai lagi, sedangkan nasib rakyat kebanyakkan tidak dihiraukan. – K! ONLINE.


SJR Kemaman kesan 600 kesalahan trafik dalam tempoh 10 hari
Oleh KOSMO!

21 Oktober 2020, 5:26 pm
Oleh NIK NUR IZZATUL HAZWANI NIK ADNAN
KEMAMAN – Sebanyak 600 kompaun kesalahan trafik telah dikeluarkan sepanjang tempoh 10 hari pelaksanaan Sekatan Jalan Raya (SJR) di daerah ini sehingga semalam.
Timbalan Ketua Polis Daerah Kemaman Deputi Superintendan Mohd Haki Hasbullah berkata, SJR yang diadakan di dua lokasi di daerah ini iaitu Jalan Air Putih-Chukai dan Jalan Geliga-Chukai di sini turut telah memeriksa lebih 3,000 kenderaan dalam tempoh sama.
“Kompaun tersebut dikeluarkan atas pelbagai kesalahan trafik seperti tiada lesen memandu, nombor pendaftaran tidak mengikut spesifikasi dan tiada perlindungan insurans serta cukai jalan.
“Kita juga ambil kesempatan mengingatkan pengguna jalan raya tentang kepentingan mematuhi prosedur operasi standard (SOP) Covid-19 menerusi SJR ini,” katanya selepas mengetuai operasi SJR di Jalan Air Putih di sini semalam.
Dalam perkembangan berkaitan, Mohd. Haki berkata, sebanyak 312 kompaun telah dikeluarkan terhadap individu yang didapati gagal mematuhi SOP ditetapkan sepanjang tempoh Perintah Kawalan Pergerakan (PKP).

Tambahnya, kompaun tersebut berjumlah RM1,000 setiap satu dan antara kesalahan tertinggi yang direkodkan ialah kegagalan mematuhi peraturan penjarakan fizikal sejauh satu meter dan tidak memakai pelitup muka.
“Ibu Pejabat Polis Daerah Kemaman dengan bantuan anggota Jabatan Sukarelawan Malaysia (Rela) telah membentuk lapan pasukan yang sentiasa memantau kawasan tumpuan ramai di daerah ini,” katanya. – K! ONLINE


UMNO lakukan gencatan politik, sokong kerajaan PN
21 Oktober 2020, 4:37 pm
KUALA LUMPUR- Presiden UMNO, Datuk Seri Ahmad Zahid Hamidi akhirnya membuka mulut mengenai pendirian parti itu terhadap situasi politik negara.
Dalam satu kenyataan, beliau menekan empat pendirian parti itu, antaranya melakukan gencatan politik bagi memastikan usaha menangani Covid-19 dan membantu rakyat yang dihimpit kesusahan akibat masalah ekonomi dapat ditangani.
“Mendokong kerajaan Perikatan Nasional (PN) dalam memfokuskan agenda membantu rakyat dan negara mendepani pandemik Covid-19 serta kegawatan ekonomi.
“Mengarahkan semua kepimpinan parti yang berada dalam kabinet ketika ini memberikan sepenuh penumpuan kepada usaha membantu rakyat akibat damak ekonomi dan pandemik Covid-19,” katanya dalam satu kenyataan hari ini.
Katanya, selain itu, kerjasama semua parti dalam kerajaan PN harus diperkasakan bagi menjamin kestabilan politik di saat negara menghadapi ancaman Covid-19 dan ketidaktentuan ekonomi negara. -K! ONLINE


Berani kerana benar, bukan saya dipanggil SPRM – Zulin Aziz
Oleh MOHAMMAD SHAHEMY AZMI

21 Oktober 2020, 4:20 pm
PETALING JAYA – Pelakon dan juga pengacara, Zulin Aziz menafikan dirinya adalah selebriti yang akan dipanggil oleh Suruhanjaya Pencegahan Rasuah Malaysia (SPRM) untuk membantu siasatan berkaitan isu pengubahan wang haram oleh sindiket Macau Scam.
Pemilik nama sebenar, Farah Azleenda Abdul Aziz itu juga meluahkan rasa kecewa dan kesal selepas tidak henti-henti menjadi mangsa fitnah netizen yang mengaitkan dirinya dengan isu tersebut.
“Di sini saya jelaskan saya tidak pernah dipanggil untuk membantu siasatan oleh @sprm.community. Saya tidak ada kena mengena dengan sindiket itu malah tidak pernah menjalankan perniagaan dengan mereka,” ujar selebriti berusia 31 tahun itu menerusi Instagramnya, semalam.
Pada masa sama, Zulin turut menjelaskan bahawa perniagaan yang dia jalankan iaitu Dmagia merupakan perniagaan Kerjasama dengan syarikat Sireh Emas.
Ujarnya lagi, tuduhan yang dilemparkan netizen ke atas dirinya berikutan tular foto dirinya bersama suspek yang disoal siasat oleh SPRM berhubung aktiviti Macau Scam dan pengubahan wang haram tersebut.
“Saya tidak pernah dipanggil, terlibat dan ada kena mengena. Susulan daripada kes ini, gambar saya disebarkan netizen hanya kerana saya mengenali mereka.

“Kalau saya diminta untuk memberi keterangan, apa yang saya boleh kongsikan ialah saya pernah pergi majlis hari jadi anaknya, pernah berciuti di Itali pakai duit sendiri dan pernah masakkan mereka asam pedas ikan pari,” kata Zulin.
Tegas Zulin, dia berani kerana benar dan mencari rezeki yang halal dengan berniaga, berlakon dan membuat ulasan makanan.
“Berhenti fitnah saya makan duit haram. Tiada apa lagi yang nak dikatakan,” ujarnya.
Semalam tular menerusi media apabila dua artis terkenal masing-masing seorang lelaki dan perempuan bakal dipanggil oleh SPRM untuk membantu siasatan berhubung aktiviti pengubahan wang haram oleh sindiket Macau Scam dan perjudian dalam talian.
Rata-rata netizen mengandaikan selebriti wanita bergelar pelakon dan pengacara terbabit, antaranya Zulin Aziz. – K! ONLINE


Zulkifli dan Hishammuddin bincang kuota haji 2021
Oleh KOSMO!

21 Oktober 2020, 4:40 pm
Oleh MOHD. HUSNI MOHD. NOOR
PUTRAJAYA – Penetapan kuota haji 2021 dan jumlah jemaah umrah adalah antara topik utama dibincangkan menerusi pertemuan Menteri di Jabatan Perdana Menteri (Hal Ehwal Agama) Datuk Seri Zulkifli Mohamad Al-Bakri dan Menteri Luar, Datuk Seri Hishammuddin Hussein.
Zulkifli menerusi perkongsian di Facebook berkata, perkara itu adalah perancangan yang dipersetujui bersama Hishammuddin sebelum dibawa ke peringkat Jawatankuasa Strategik Peringkat Tertinggi antara Malaysia dan Arab Saudi.
“Sebentar tadi saya menerima pelawaan Hishammuddin yang ingin mendapatkan pandangan saya berhubung Jawatankuasa Strategik Peringkat Tertinggi bagi memperkukuh kerjasama antara Malaysia dan Arab Saudi.
“Alhamdulillah, saya dan beliau senada bahawa banyak usaha sama boleh dilaksanakan menerusi jawatankuasa ini,” katanya hari ini
Katanya, antara perancangan yang dipersetujui adalah kuota haji untuk rakyat Malaysia bagi tahun 2021 dan jumlah rakyat Malaysia yang dibenarkan mengerjakan umrah sebaik sahaja Kerajaan Arab Saudi membenarkan ibadah itu kembali dilaksanakan.

Zulkifli berkata, perkara lain yang dibincangkan termasuk bantuan Kerajaan Arab Saudi kepada rakyat Malaysia yang daif dan kurang berkemampuan untuk menunaikan umrah.
Menurutnya, perbincangan turut menjurus kepada kerjasama pendidikan dan penyelidikan kedua-dua negara khususnya berkaitan keagamaan.
“Kami turut menyentuh usaha bagi merancakkan kembali aspek pelancongan terutama Arab Saudi melalui kehadiran rakyat Malaysia ke sana bagi menunaikan umrah selain memperkasa usaha membantu lebih ramai umat Islam di rantau Asean,” katanya.
Katanya, kerajaan sentiasa memastikan hubungan antara kedua buah negara terus diperkukuh demi manfaat rakyat Malaysia dan umat Islam khususnya. -K! ONLINE


Tiada penjarakan fizikal, lapan warga asing didenda RM800
Oleh NUZULSHAM SHAMSUDDIN

21 Oktober 2020, 4:25 pm
KUALA LUMPUR – Gara-gara tidak melakukan penjarakan fizikal dalam pelaksanaan Perintah Kawalan Pergerakan Bersyarat (PKPB) di sebuah pub Isnin lalu, lapan warga asing didenda RM800 oleh Mahkamah Majistret di sini hari ini.
Majistret M. Saravanan menjatuhkan hukuman itu terhadap Rajiv Ahuja, Al Mutawakel Zaid Yahya Zaid, Larbi Belbaraka, Hayat Iskandar, Ibrhaem Mohammaed S Ibrahim, Mohamed Farah Yassin, Masetto Marco Braian dan Ayeyi Kolawale Isaac, yang merupakan warga Afrika dan Amerika Syarikat selepas mereka mengaku bersalah atas pertuduhan yang disabitkan.
Mahkamah turut memerintahkan mereka selaku Orang Kena Saman (OKS) berusia 21 hingga 43 tahun menjalani hukuman penjara selama sebulan sekiranya gagal membayar denda.
Mengikut pertuduhan, kesemua OKS didakwa melakukan kesalahan di bawah Peraturan 3(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan No 8) 2020 dengan berhimpun tanpa penjarakan fizikal.
Kesalahan itu didakwa dilalukan di sebuah pub Jalan Tun HS Lee, Dang Wangi, di sini, pukul 2.20 pagi pada 19 Oktober lalu.
Berikutan itu pertuduhan dikemukakan mengikut  peraturan 11(1) peraturan sama yang dibaca bersama Seksyen 34 Kanun Keseksaan yang membawa hukuman denda  RM1,000 atau penjara yang boleh sampai enam bulan, atau kedua-duanya jika sabit kesalahan.

Terdahulu, Timbalan Pendakwa Raya Lim Chooi Yee memohon mahkamah menjatuhkan hukuman setimpal ke atas kesemua OKS kerana mereka telah melanggar peraturan pencegahan pandemik.
“Pihak pendakwaan mohon mahkamah turut mengambil kira faktor peningkatan kes Covid-19 yang semakin mendadak sejak kebelakangan ini,” katanya.
Bagaimanapun, kesemua OKS merayu mahkamah menjatuhkan hukuman ringan.
Sementara itu di Mahkamah Majistret lain, seorang lelaki warga Korea turut didenda RM500 kerana gagal mendaftar butiran diri dalam aplikasi My Sejahtera dan buku pendaftaran ketika memasuki kedai makan, dua minggu lepas.
Majistret Mohamad Fared Abdul Latif menjatuhkan hukuman itu selepas Chung Yun-Noh, lingkungan umur 60-an mengaku bersalah atas pertuduhan yang disabitkan ke atasnya
Mengikut pertuduhan, Yun-Noh didakwa telah gagal mendaftar butiran diri dalam aplkilikasi mY Sejahtera dan Buku Daftar di sebuah kedai makan di Lorong Kampung Pandan di sini, pukul 10.40 pagi pada 8 Oktober lalu yang didakwa mengikut peraturan dan hukuman yang sama. -K! ONLINE


Pejabat dan kaunter KWSP di tiga negeri ditutup sementara
Oleh AHMAD SHAHERMAN SHAMSURI

21 Oktober 2020, 5:16 pm
KUALA LUMPUR – Operasi semua pejabat dan kaunter Kumpulan Wang Simpanan Pekerja (KWSP)  di Selangor serta Wilayah Persekutuan Kuala Lumpur dan Labuan akan ditutup sementara mulai esok.
KWSP dalam satu kenyataan memaklumkan, penutupan sementara itu susulan pelaksanaan Perintah Kawalan Pergerakan Bersyarat (PKPB) dan arahan kerja dari rumah yang akan dilaksanakan esok.
Menurutnya, penutupan sementara itu sehingga tarikh yang akan diberitahu kelak dan semua Janji Temu Online (JTO) di semua pejabat serta kaunter KWSP di negeri berkenaan akan dibatalkan serta-merta.
“Bagi ahli yang membuat temu janji di semua pejabat di Selangor, Kuala Lumpur dan Labuan yang dijadualkan dalam tempoh PKPB perlu membuat semula temu janji selepas tamat perintah kawalan berkenaan.
“Ahli dan majikan masih boleh menggunakan perkhidmatan dalam talian KWSP, iaitu i-Akaun (Ahli) dan i-Akaun (Majikan) yang beroperasi seperti biasa,”kata kenyataan itu di sini hari ini.
Tambah kenyataan itu, pembayaran caruman masih boleh dibuat melalui perbankan internet, kaunter ejen bank berdaftar dan melalui portal i-Akaun (Majikan) dalam laman sesawang KWSP.

“Ahli dan majikan disaran untuk mendapatkan maklumat daripada saluran rasmi KWSP sahaja.
“KWSP sedang mengambil pendekatan berjaga-jaga berikutan peningkatan kes Covid-19 di negeri terbabit dan di seluruh negara secara amnya,”ujarnya.
Justeru, untuk maklumat lanjut, orang awam boleh menghubungi pusat pengurusan pelanggan KWSP melalui talian 03-89226000.-K!ONLINE


Cubaan PATI pecut bot pancung gagal
Oleh KOSMO!

21 Oktober 2020, 4:28 pm
Oleh DIYANATUL ATIQAH ZAKARYA
ALOR GAJAH – Cubaan empat pendatang asing tanpa izin (PATI) melarikan diri dengan memecut laju sebuah bot pancung gagal selepas kesemua mereka dicekup Agensi Penguatkuasaan Maritim Malaysia (Maritim Malaysia) di kedudukan 7.6 batu nautika barat Tanjung Sepat, Selangor, semalam.
Dalam kejadian kira-kira pukul 9.25 malam itu, keempat-empat yang ditahan berusia antara 38 hingga 53 tahun dipercayai cuba memasuki negara ini melalui perairan Indonesia.
Pengarah Maritim Malaysia Negeri Sembilan dan Melaka, Kapten Haris Fadzillah Abdullah berkata, pihaknya menerima maklumat daripada stesen pengesanan radar Sistem Pengawasan Laut (SWASLA) berkenaan pergerakan masuk sebuah bot dari perairan Indonesia.
“Sejurus menerima maklumat, dua bot Maritim Malaysia digerakkan ke lokasi dan mendapati sebuah bot berada dalam keadaan mencurigakan.
“Menyedari kehadiran pihak berkuasa, bot tersebut tiba-tiba memecut laju dengan cubaan berpatah balik ke perairan Indonesia,” katanya dalam satu kenyataan di sini, hari ini.

Jelasnya, pasukan Maritim Malaysia bertindak mengejar bot berkenaan dalam masa kira-kira 30 minit sebelum berjaya menahan bot tersebut pada pukul 9.55 malam.
Mengulas lanjut, Haris Fadzillah berkata, pemeriksaan lanjut ke atas bot pancung yang menggunakan empat unit enjin sangkut jenama Yamaha 200 kuasa kuda itu menemukan keempat-empat PATI tersebut termasuk seorang tekong warga Indonesia.
“Kesemua mereka yang ditahan dibawa ke jeti Maritim Malaysia Negeri Sembilan dan Melaka untuk disiasat mengikut Akta Imigresen 1959/63.
”Kita mengesyaki bot yang ditahan itu menjalankan aktiviti penyeludupan berdasarkan kapasiti muatan yang besar serta keupayaan enjin bot tersebut mampu memecut pada kelajuan 52 knot,” katanya. -K! ONLINE


Bekalan air 94 peratus kawasan pulih sepenuhnya
Oleh KOSMO!

21 Oktober 2020, 4:48 pm
KUALA LUMPUR – Sejumlah 94 peratus atau 1,208 kawasan telah menerima bekalan air sepenuhnya dari 1,292 kawasan yang terlibat dengan gangguan bekalan air tidak berjadual sehingga pukul 3 petang hari ini.
Air Selangor Sdn. Bhd. (Air Selangor) melalui laman Twitternya berkata, justeru itu sebanyak 84 kawasan masih lagi dalam proses pemulihan di wilayah yang terjejas.
Memeperincikan peratusan mengikut wilayah Air Selangor berkata, status di Petaling ialah 99 peratus, Klang (83 peratus), Gombak (83 peratus), Kuala Lumpur (100 peratus), Hulu Selangor (100 peratus), Kuala Langat (75 peratus), dan Kuala Selangor (99.6 peratus).
Dalam pada itu Air Selangor berkata, maklumat akan dikemaskini dari semasa ke semasa di akaun rasmi Facebook, Instagram, aplikasi Air Selangor dan laman sesawangnya di http://airselangor.com.
Kelmarin, loji rawatan air Sungai Selangor Fasa 1, Fasa 2, Fasa 3 dan Rantau Panjang dihenti tugas susulan pencemaran bau dikesan di Sungai Selangor. – K! ONLINE


Pelajar sengaja dijangkiti koronavirus untuk wang
Oleh KOSMO!

21 Oktober 2020, 5:17 pm
BOISE, Idaho – Universiti Brigham Young di Idaho, Amerika Syarikat menjalankan siasatan ke atas seorang pelajar yang didakwa sengaja membiarkan diri dijangkiti virus SARS-CoV-2 atau koronavirus untuk menjual plasma antibodi, baru-baru ini.
Pihak universiti itu dalam satu kenyataan mengutuk tindakan tidak bermoral individu itu dan mengumumkan akan menggantung mana-mana pelajar yang didapati terlibat dalam konspirasi ini, lapor stesen penyiaran CBS News.
Universiti itu turut menyiasat beberapa kes jangkitan Covid-19 di kampusnya dan menggesa agar pelajar tidak mengambil risiko membahayakan kesihatan dan masa depan demi wang.
“Jangkitan dan penyebaran virus korona bukan satu perkara ringan kerana ini melibatkan nyawa yang tidak dapat diganti.
“Jika ada pelajar yang memerlukan bantuan kewangan, BYU-Idaho sedia membantu. Jadi, jangan melakukan sesuatu secara terburu-buru,” menurut kenyataan itu.
Pihak berkuasa Idaho sudah mengenal pasti beberapa pusat derma plasma antibodi di sekitar negeri itu, termasuk pusat paling dekat dengan pusat pengajian yang kini sedang disiasat.

Pusat derma plasma antibodi daripada bekas pesakit Covid-19 didakwa memberi bayaran sebanyak AS$100 (RM414) bagi setiap kunjungan ke pusat itu.
Bayaran dibuat sebagai tanda terima kasih kerana mereka atas sumbangan terhadap usaha atau inisiatif menyelamatkan nyawa orang ramai.
Mengikut Pentadbiran Makanan dan Ubat-Ubatan Amerika Syarikat (FDA), penggunaan plasma antibodi bekas pesakit Covid-19 dipercayai boleh membantu merawat virus itu.
Beberapa minggu lalu, Universiti Brigham Young mengesahkan terdapat sebanyak 119 kes positif Covid-19 baharu dalam kalangan pelajar termasuk 20 orang pekerja di situ. – Agensi


Amirudin positif, tenang hadapi kecaman
Oleh MOHD YUNUS YAKKUB

21 Oktober 2020, 4:00 pm
SHAH ALAM – Walaupun mendapat pelbagai kecaman, Menteri Besar Selangor, Amirudin Shari ternyata positif dan tenang bagi menangani isu pencemaran yang menyebabkan gangguan bekalan air tidak berjadual di sekitar Lembah Klang sejak Isnin lalu.
Amirudin berkata, beliau memahami situasi dihadapi sebilangan pihak yang marah dengan insiden gangguan tersebut.
“Dari kita tunding jari dan keluarkan teori konspirasi, lebih baik kita tenang dan selesaikan masalah.
“Mereka memang marah tapi kita mahu selesaikan masalah ini secara sistematik dan bukan hanya gimik,” katanya pada sidang akhbar di sini hari ini.
Beliau berkata demikian mengulas kecaman yang diterima beliau sehingga ada segelintirnya meminta untuk meletakkan jawatan sebagai Menteri Besar Selangor.
Mengulas mengenai titah Sultan Selangor, Sultan Sharafuddin Idris Shah baru-baru ini, Amirudin berkata, kerajaan negeri menjunjung kasih di atas keprihatinan baginda malah usaha turut dipergiatkan sejak 8 September lalu bagi melakukan pemantauan khususnya di kawasan-kawasan lokasi panas.

“Kita juga mengalakkan penyertaan masyarakat dalam membantu pemantauan sungai ini dengan menyediakan tawaran RM20,000 kepada pemberi maklumat yang benar berguna untuk mereka yang tidak bertanggungjawab ini dikenakan tindakan,” katanya. -K! ONLINE


Belum tetap rebat, guna untuk tambah pegawai penguatkuasa
Oleh MOHD YUNUS YAKKUB

21 Oktober 2020, 3:08 pm
SHAH ALAM – Kerajaan negeri belum menetapkan sebarang pemberian rebat atau diskaun RM2 kepada lebih 1.1 juta pemegang akaun yang terjejas akibat penutupan empat Loji Rawatan Air (LRA) Sungai Selangor.
Menteri Besar Selangor, Datuk Seri Amirudin Shari berkata, ini berikutan akan menelan perbelanjaan sebanyak RM4juta yang sebaiknya boleh digunakan dalam menampung penambahan pegawai kontrak dalam aspek pemantauan dan pengawalan pencemaran daripada peringkat awal.
“Ada dalam perbincangan (rebat atau diskaun air) namun akan ditetapkan kemudian kerana berbelanja lebih besar.
“Kita tidak mahu seolah-olah menyerah kepada takdir (terhadap) pencemaran ini berlaku. Setiap kali pencemaran kena bayar rebat atau sebagainya yang tidak akan memutuskan tangan-tangan (masyarakat ) yang terpaksa mengambil air setiap hari dan itu tidak berbayar dengan diskaun begitu rupa,” katanya pada sidang akhbar di sini hari ini.
Menurut beliau, berdasarkan rekod mendapati lapan kes pencemaran berlaku tahun ini berbanding tujuh tahun lalu dan tiga kes dicatatkan pada September hingga Oktober lalu.
“Kalau hendak kata kita tidak buat apa, 24 jam kawalan dilakukan di lebih 1,000 kilometer terutama melibatkan Lembangan Sungai Langat dan Sungai Selangor yang sangat sensitif dan kritikal.

“Kerajaan negeri telah mengarahkan Pasukan Khas Lembangan dan Alur Air (PAKAR), Pengurusan Air Selangor Sdn. Bhd. (Air Selangor) dan Pasukan Pantas Luas menambah kira-kira 20 pegawai kontrak penguatkuasan dan pemantauan sungai terbabit,” ujarnya.
Justeru, Amirudin menegaskan kekerapan terhadap tinjauan dan pemeriksaan sesuatu kawasan lebih baik boleh dilakukan menerusi penambahan pegawai penguatkuasa itu selain membina pondok kawalan tertentu dalam mengesan pencemaran lebih awal.
Dalam perkembangan sama, beliau menambah penggunaan dron akan bermula pada bulan depan dalam mengesan unsur premis bangunan atau perkara berhampiran sungai yang boleh mencemarkan sebelum buat proses penguatkuasaan dalam dilakukan dengan segera.
“Kajian cerapan dron ini akan dilakukan oleh sebuah syarikat yang di kedudukan nombor enam terbaik di dunia dan khidmat mereka telah digunakan bukan sahaja oleh anak syarikat kerajaan negeri malah kerajaan persekutuan dan eropah,” katanya. -K! ONLINE


Dua beranak antara lapan ditahan kes pencemaran sungai
Oleh KOSMO!

21 Oktober 2020, 4:07 pm
Oleh ISKANDAR SHAH MOHAMED
SHAH ALAM – Dua beranak antara lapan individu yang ditahan polis bagi membantu siasatan kes pencemaran sungai yang mengakibatkan gangguan bekalan air sejak kelmarin.
Kesemua suspek termasuk pengarah sebuah syarikat membaiki dan menjual jentera pembinaan itu ditangkap di sekitar Rawang pukul 11.30 pagi tadi.
Ketua Jabatan Siasatan Jenayah Selangor, Datuk Fadzil Ahmat berkata, siasatan awal pihaknya mendapati bau yang dikesan berakhir di alur air Sungai Gong dipercayai bermula daripada premis syarikat tersebut.
“Berikutan itu, kita menahan dua lelaki iaitu seorang berusia 62 tahun dan anaknya berusia 31 tahun yang merupakan pengarah syarikat berkenaan.
“Selain itu, enam pekerja mereka termasuk empat lelaki warga asing (Nepal, Pakistan dan Myanmar) ditahan bagi membantu siasatan,” katanya dalam satu kenyataan di sini, hari ini.

Fadzil menegaskan semua suspek akan direman di Mahkamah Selayang esok dan kes disiasat mengikut Seksyen 430 Kanun Keseksaan.
Tambah Fadzil, penahanan itu dilakukan susulan laporan Pengurusan Air Selangor Sdn. Bhd (Air Selangor) yang mengesan bau abnormal pada sumber air mentah di Sungai Selangor pada pukul 12.38 tengah malam kelmarin.
“Keadaan itu menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 ton.
“Pada pukul 2 pagi Isnin, beberapa LRA lain juga terpaksa dihenti tugas apabila kadar bau dikesan pada paras sama,” katanya.
Kementerian Alam Sekitar dan Air sebelum ini memaklumkan telah mengenal pasti tiga kawasan kilang yang disyaki menjadi punca pencemaran bau di Sungai Gong, hingga menyebabkan gangguan bekalan air di tujuh kawasan di Lembah Klang.
Siasatan Air Selangor turut mengesan bau pelarut yang hampir sama dengan pencemaran di Sungai Gong, awal bulan lalu.


Pantai Cermin kembali pulih
Oleh KOSMO!

21 Oktober 2020, 3:48 pm
Oleh ZAKKINA WATI AHMAD TARMIZI
PORT DICKSON- Pantai Cermin di Batu 10, dekat sini dan persisiran pantai Tanjung Tuan, Melaka yang terjejas ekoran insiden tumpahan minyak minggu lalu kini semakin beransur pulih selepas operasi pembersihannya ditamatkan Isnin lalu.
Pengarah Jabatan Alam Sekitar (JAS) Melaka, Rosli Osman berkata, perkembangan positif itu turut menyaksikan beberapa haiwan akuatik turut kembali ke habitat asal di kawasan tersebut.
“Alhamdulillah, sejak kerja-kerja pembersihan ditamatkan pada Isnin lepas, nampak tanda-tanda keadaan persekitaran di Tanjung Tuan dan Pantai Cermin telah kembali pulih seperti sedia kala termasuk hidupan akuatik seperti belangkas, penyu, ikan dan monyet yang telah kembali semula ke tempat asalnya.
“Pihak kami dengan kerjasasama Jabatan Laut, Jabatan Perhutanan dan Jabatan Perhilitan akan memantau perkembangan ini,” katanya ketika dihubungi Kosmo! di sini hari ini.
Tambah Rosli, pihaknya akan terus memantau keadaan di Pantai Cermin dan Tanjung Tuan dalam tempoh dua minggu bermula Isnin lalu.

Difahamkan Pantai Cermin merupakan kawasan larangan perikanan di mana hidupan marin di kawasan berkenaan tidak boleh diambil pihak yang tidak bertanggungjawab.
Isnin lalu, selepas seminggu insiden tumpahan minyak di Pantai Cermin berlaku, kerja-kerja pembersihan di kawasan tersebut dihentikan operasi itu mula menunjukkan perkembangan positif.
Pengarah Angkatan Pertahanan Awam (APM) Negeri Sembilan, Fazlisyah Muslim ketika itu menjelaskan, keadaan pantai juga dilihat semakin beransur pulih dan bersih menyebabkan pihaknya mengambil keputusan untuk memberhentikan operasi sepenuhnya. -K! ONLINE


Prasarana akan terus beroperasi dari pukul 6 pagi hingga 12 tengah malam
21 Oktober 2020, 3:31 pm
KUALA LUMPUR – Prasarana Malaysia Berhad (Prasarana) mengumumkan perkhidmatan rel dan bas kendaliannya akan terus beroperasi dari pukul 6 pagi hingga 12 tengah malam.
Menurut kenyataan yang dikeluarkan Prasarana, operasi itu meliputi perkhidmatan Transit Aliran Ringan (LRT), Transit Aliran Massa (MRT), monorel serta Bas Rapid KL dan bas perantara Jom Naik MRT.
“Pihak kami akan memantau dengan rapi keadaan aliran penumpang esok dan mengimbangi kapasiti dan permintaan semasa dalam menentukan kekerapan tren dan bas untuk esok dan hari-hari berikutnya.
“Prasarana akan mengeluarkan kenyataan akhbar suslan Jumaat ini bagi memaklumkan maklumat terkini berdasarkan aliran penumpang pada hari esok,” kataya dalam kenyataan tersebut di sini hari ini.
Jelas kenyataan itu lagi, pelaksanaan tersebut selaras dengan arahan Perintah Kawalan Pergerakan Bersyarat (PKPB) untuk Kuala Lumpur, Selangor dan Putrajaya yang diumumkan kerajaan baru-baru ini. – K! ONLINE


Tiada perarakan, perhimpunan luar Maulidur Rasul tahun ini
Oleh KOSMO!

21 Oktober 2020, 4:09 pm
Oleh MOHAMAD FAIZAL HASHIM
JOHOR BAHRU – Kerajaan negeri Johor memutuskan bahawa tiada sebarang perarakan dan perhimpunan di luar premis bagi penganjuran majlis sambutan Maulidur Rasul pada tahun ini.
Pengerusi Jawatankuasa Hal Ehwal Agama Islam negeri, Tosrin Jarvanthi berkata, semua penganjuran sambutan Maulidur Rasul semasa Perintah Kawalan Pergerakan Pemulihan (PKPP) perlu mendapatkan kebenaran daripada pihak berkuasa terlebih dahulu.
Jelasnya, garis panduan tatacara penganjuran majlis sambutan Maulidur Rasul ini telah mendapat kelulusan Majlis Keselamatan Negara (MKN), Kementerian Kesihatan Malaysia (KKM) dan Pihak berkuasa Agama.
“Pihak penganjur perlu memastikan penceramah yang dijemput adalah yang bermastautin di negeri ini sahaja yang berakidah Ahli Sunnah Wal Jamaah serta mempunyai tauliah dan kebenaran khas oleh Majlis Agama Islam Negeri Johor (MAINJ).
“Penceramah dari luar negeri Johor adalah tidak dibenarkan walaupun mempunyai tauliah atau kebenaran khas daripada MAINJ.

“Penceramah yang dilantik oleh pihak penganjur hendaklah menyampaikan syarahannya tidak melebihi sejam dengan tidak termasuk atur cara yang lain,” katanya dalam satu kenyataan hari ini.
Tosrin berkata, dari segi kehadiran, penganjur perlu memastikan jumlah kehadiran tidak melebihi satu pertiga kapasiti masjid dan surau selain sentiasa mematuhi prosedur operasi standard (SOP) yang ditetapkan.
Katanya, golongan berisiko yang mempunyai sejarah penyakit kronik, kanak-kanak berusia 12 tahun dan ke bawah serta warga asing tidak dibenarkan ke mana-mana majlis sambutan Maulidur Rasul.
“Objektif ketetapan garis panduan ini adalah mengurangkan risiko penularan wabak penyakit, menetapkan langkah pencegahan dan keselamatan serta memastikan kelancaran penganjuran majlis tersebut.
“Aturcara majlis dihadkan bacaan Al-Quran, berzanji, berselawat beramai-ramai, bacaan doa, syarahan Maulidur Rasul dan edaran bungkusan jamuan sebelum bersurai,” katanya. -K! ONLINE